text:
Kwigirira icyizere ku mwana ni ukuba umwana yumva yisanzuye, atisuzugura,abasha kuvuga cyangwa gukora icyo yatekereje nta bwoba,nta gushidikanya afite.
Kwigirira icyizere bituma umwana abaho aguwe neza ,bituma ibyo yifitemo(impano, kuvumbura ...) bijya hanze mu buryo bworoshye. Kwigirira icyizere bituma umwana atera imbere yaba mu bimurimo cyangwa ibyo yiga. Dore bimwe mu byafasha umwana kwigirira icyizere:
Kwirinda kubwira umwana amagambo amuca intege: Ababyeyi bashobora gutuma abana babo bitakariza icyizere mu gihe bahora bababwira amagambo mabi yo kubaca intege nko kubabwira ngo ntacyo bazimarira, uri mubi, sinkunda amenyo yawe, mbega igitwe! n’ibindi. aya magambo atuma umwana yumva nta kigenda cye
Kureka umwana agakora mu gihe agize ubushake: Niba umwana ashaka kwigana imirimo y’abakuru muhe urubuga. Hari amakosa akunda gukorwa n’abarera umwana :urugero: niba umwana ashatse kugira icyo akora nko kwandurura nk’ibintu bimeneka akavugirizwa induru, yashaka gusasa bati jyenda ntabyo uzi, yajya kwigaburira ku meza cyangwa kwirisha bati reka ntiwabishobora, yasaba kwiyoza bati wintesha igihe wowe se urabona ubizi ...ibyo byose n’ibindi twavuga bituma umwana yibwira neza ko ntacyo ashoboye bikamwangiza
Kumubwira ibyo yakoze neza akenshi kurusha kumubwira amakosa ye: mu gihe umwana yakoze amakosa ni byiza kumuhana ariko na none guhora umubonamo amakosa kurusha ibyiza akora bituma umwana ahora yibona ko ari umunyamakosa gusa. Ni byiza rero kubwira umwana ibyiza akora kurusha guhora umubwira amakosa ye n’ububi bwe.
Subiza ibibazo by’umwana uvugisha ukuri: Hari ikigero abana bakunda kubaza ibibazo byinshi nabo iyo badasubijwe ngo bashire amatsiko bituma bitakariza icyizere. Ni byiza rero gusubiza umwana ibyo akubaza kandi ukirinda kumubeshya,Menyereza abana bawe kubaganiriza: iyo uganiriza abana bagira umwanya munini wo kukubwira ibibarimo naho bagana.
Dore bimwe mu biranga umwana utifitiye icyizere ukeneye ubufasha bw’abamurera:
Umwana utifitiye icyizere akenshi uzasanga atinya, yisanzura gusa ku muntu yabonye umwakira. Bene uyu mwana biramugora gusuhuza abashyitsi, kujya mu bantu benshi, kuba yaririmbira abantu mu ruhame, ibyo avuga nubwo byaba ari byo ubona bituruka kure, ntakunze gukinira ahari abantu bakuru, umubaza ikintu agasubiza buhoro asa nk’ufite ubwoba cyangwa ukamubaza ntagusubize, ntakurebe mu maso, iyo afite ikibazo kukivuga biramunanira, akaba yakwinyarira kuko yatinye kukubwira ko ashaka kujya kuri toilette,
Umwana utifitiye icyizere ashobora kandi guterwa ubwoba n’abandi agakora amakosa adasanzwe akora, kubera ubwoba bw’uko abandi batamwakira.
Gufasha umwana kwigirira icyizere rero ni ingirakamaro kuko ari kimwe mu bintu biha umwana urufatiro rw’ubuzima rukomeye azubakiraho n’ibindi.
Ibintu byafasha umwana kwigirira icyizere
Kwigirira icyizere ku mwana ni ukuba umwana yumva yisanzuye, atisuzugura,abasha kuvuga cyangwa gukora icyo yatekereje nta bwoba,nta gushidikanya afite.


c: text/html

text:
Bisaba ibihumbi 20 Frw ngo Eric Sultan aguhanurire mwiherereye
Umushumba w’Itorero ‘Zeal of the Gospel Church’ rikorera mu Karere ka Nyarugenge, aca amafaranga abamugana bashaka ko abahanurira.
Umuhanuzi Sultan Eric, akaba n’umuyobozi w’Itorero Zeal of the Gospel Church rikorera i Nyamirambo kuri ‘Cosmos’, yasohoye itangazo ririho n’ibiciro ku bifuza ko abasengera by’umwihariko.
Iryo tangazo rigira riti “Ushaka kumenya icyo Imana ivuga ku buzima bwawe, ejo hazaza hawe, urashaka gukira indwara, ntucikwe n’umugisha wo kwibonanira n’umuhanuzi w’Imana muri mwenyine muri gahunda nshya ya ‘Zeal of the Gospel Church’. Abashyitsi ni ibihumbi 20, na ho abasangwa ni ibihumbi 10 by’amanyarwanda. Kwakirwa ni buri munsi. Ijambo rivuye ku Mana ryahindura ubuzima bwawe.’’
Mu kiganiro yagiranye na IGIHE, uyu muhanuzi yavuze ko gusaba abantu amafaranga atari ‘business’ ahubwo abantu benshi ngo baziko ibintu by’Imana ari ubuntu.
Ati “Tugira amateraniro ya buri munsi kandi tuba duhanura, tuba dusengera abarwayi, kandi ntabwo twishyuza. Hanyuma rero hari abantu badakunda ko babahanurira muri rusange, badakunda ko ibyabo byumvwa n’abandi bantu, ibye akaba ashaka ko wabimubwira wenyine agahanurirwa wenyine […].”
Akomeza ashimangira ko ikigamijwe atari amafaranga y’abashaka guhanurirwa no gusengerwa.
Ati “Twanze ko biba akavuyo k’abantu baza bavuga ngo barashaka kubonana n’umushumba bonyine, dusa n’abashyiraho amabwiriza dushaka kugabanya umubare w’abantu, icyo dekeneye si amafaranga yabo kandi ntibivuze ko umuntu ufite ikibazo kigaragara ashaka kubonana na pasiteri twavuga ngo zana amafaranga.”
“Abanyarwanda bazi ko ibintu by’Imana ari iby’ubuntu”
Umuhanuzi yakomeje avuga ko ibintu by’Imana bikwiye kubahwa. Ati “Ibintu by’Imana ubona abanyarwanda benshi batabyubaha baziko ari iby’ubuntu. Ikintu iyo wamaze kugifata gutyo nta n’icyo kikumarira[…]ibintu by’Imana nta gaciro babiha. Niba umuntu abona ko kuba bamusabye ibihumbi 10 cyangwa 20 ari ibintu bisazwe, biba bigaragaza ko atazigera agirirwa akamaro n’ibintu by’Imana cyane.”
Yakomeje gushyiraho amabwiriza atari inzaduka, ngo ahubwo n’abandi bahanuzi bo muri Bibiliya hari amabwiriza batangaga mbere yo guhanura.
Ati “Akenshi mbere y’uko wakira igitangaza cyawe, umuhanuzi ashobora kuguha amabwiriza yo gusuzuma ko wizeye. Hari nk’umugore Yezu yabwiye ngo nta biryo by’imbwa mfite mfite ibiryo by’abana, Elisa agiye gukiza Namani aramubwira ati jyenda witerere muri yorodani inshuro 7, Eliya yabwiye umupfakazi ati agafu usigaranye jyenda unsongeremo umutsima. Uwo muhanuzi aramutse aje mu Rwanda uno munsi ntabwo abanyarwanda bamwemera, bavuga ko ari ubusambo azanye ariko ayo ni amabanga y’umwuka abantu b’abanyamubiri batazi.”
Hari abahanuzi basambanya abagore
Sultan Eric, avuga ko bene aba ari abanyamubiri bayoborwa n’irari ry’imibiri yabo. Ati “Sinzi icyo nabivugaho ariko ubwo nyine abo barananiwe[…]mu buryo buciye mu mucyo si byiza ko ujyana n’abagore mu cyumba mwenyine.Twe icyo tugamije ni uko umuntu ahabwa ubutumwa bwe mu ibanga.”
Mu madini n’amatorero atandukanye, hajya humvikana abagore bavuga ko basambanyijwe n’abo bita abashumba (abapasiteri) bagiye babagana ngo babasengere cyangwa se babagire inama.
Ibi bikaba byaratahuwe na Komisiyo y’ Igihugu Ishinzwe Uburenganzira bwa Muntu ivuga ko ifite ibimenyetso byerekana ko mu byumba by’amasengesho hari benshi basambanywa n’abapasiteri.
Izindi nkuru wasoma: Batanze ubuhamya ko basambanyijwe n’abapasiteri mu byumba by’amasengesho
Kigali: Amateraniro yahindutse imirwano, Pasiteri ashinjwa gusambanya abayoboke
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]

robotstxt: allowed

filter: keep


text:
Korali Galeedi yo mu itorero rya ADEPR- Nyakabanda, yakoze igiterane cyo gushima Imana.
Mu mpera z’iki cyumweru dusoje tariki ya 29 na 30 Werurwe 2014, Korali Galeedi yo mu itorero rya ADEPR Paruwasi ya kicukiro ku mudugudu wa Nyakabanda, yakoze igiterane cyo gushima Imana ku mirimo itangaje yabakoreye mu gihe kingana n’imyaka 17 bamaze batangiye umurimo w’Imana.
Iki giterane korali Galeedi yagiteguye ku bufatanye n’umudugudu wa ADEPR Nyakabanda ikoreraho umurimo w’Imana, ikaba ishima Imana ko muri iyi myaka imaze ikora uyu murimo, Imana yabarinze muri byinshi, dore ko itangira muw’1997 yari igizwe n’abaririmbyi 5 basengera muri shitingi, ubwo yitwaga korali Nyakabanda, ikurikizaho kwitwa korali Ebenezer nyuma iza kuba Galeedi kugeza ubu, kuri ubu rero ikaba igizwe n’abaririmbyi barenga 60 barimo ingeri zitandukanye, bakaba batakiri muri shitingi kuko ubu basengera murusengero rwiza.
Uretse ibyo kandi korali Galeedi ishimira Imana, umuyobozi w’uyu mudugudu Mwalimu MBYARIYEHE François wayoboye iki gikorwa, yavuze ko uru rusengero barimo ubu, rwahirimye incuro 3 zose ari ko barusubiramo, ariko ntirwagira uwo rugwira, gusa kuri ubu Imana bakaba bayishimira ko yabahaye urusengero rufite inkingi zikomeye, kuburyo yizeye adashidikanya ko rutapfa kongera guhirima. Korali Galeedi ivuga kandi ko kuva itangiye uyu murimo kugeza ubu, bagiye bagira ibibazo bitandukanye harimo gupfusha batatu mu bari abaririmbyi bayo, ndetse hari n’abarwaye indwara zikomeye harimo Umufasha wa Mwalimu NYANDWI Gaspar witwa MUKANGARAMBE Epiphanie nawe warwaye akagera aho bakeka ko yapfuye ariko Imana ikamukiza.
Iki giterane cyari cyatumiwemo abakozi b’Imana batandukanye barimo Reveland NZABONIMPA Canisius wo mu rurembo rwa ADEPR Uburengerazuba wanaririmbiye abari aho, korali RANGURURA yo mu itorero rya ADEPR Nyarugenge ku mudugudu wa Biryogo, Alexis DUSABE ndetse na Isaïe UZAYISENGA Bose kakaba barafatanyije guhimbaza Imana muri iki giterane, bikaba byaragaragaye ko benshi bahahembukiye.
Umuyobozi wa Korali Galeedi Bwana NSABIMANA Baseka Isacc akaba yaranashimiye ndetse asabira umugisha buri wese wagize uruhare mu kuba Galeedi igeze aha.
Ernest RUTAGUNGIRA


text:
Ese koko iyo twihannye, Imana ntiyibuka ibyaha byacu ukundi?
Iki ni ikibazo abatu benshi bibaza, bashaka kumvikanisha bamwe ko Imana itubabarira ikibagirwa, abandi bati ‘’oya Imana ntishobora kwibazSgirwa kuko izi byose kandi ntakiyicika itakimenye bivuze ko byose iba ibyibuka.’’
Aba bose bafite ukuri bitewe nuko bagusobanuye kuko ni byo koko Imana yakwibagirwa ite ukurikije kamere yayo, ariko kandi se yahora yibuka ibyo twayicumuye Yesu akaba yaraje kumara iki?
Ikindi iyi ni ingingo satani akunze gukoresha yo guhoza abakristo mu bwoba, akabibutsa ibyaha bakoze ko bikabije Imana itababarira, ariko wibuke ko Imana idacyurira abantu. Ni inyembabazi nyinshi kuko imeze nk’abantu ntitwamara kabiri.
Satani rero nazajya abikwibutsa uzamere nka wa muririmbyi wavuze ‘’Satani iyo anyibukije gukiranirwa kwanjye ashaka kunyihebesha njya ntumbira mu ijuru, ndebayo umukiza wanjye wabinkuyeho byose.
Hari inzira nyinshi muri Bibiliya zerekana ko Imana ibabarira ndetse ikibagirwa ibyaha byacu, (Yesaya 43 :25) « Ubwanjye ni jye uhanagura ibicumuro byawe nkakubabarira ku bwanjye, kandi ibyaha byawe sinzabyibuka ukundi »
Mu Baheburayo 10 hasobanura uburyo igitambo cya Yesu Kristo ku musaraba cyabaye inshuro imwe rukumbi gihagararira ibitambo byose. Bitandukanye cyane n’uko mu isezerano rya kera haturwaga ibitambo byinshi kubera ibyaha by’abantu, ariko Yesu Kristo yitambye inshuro imwe, kandi atanga ikiguzi cyuzuye.
Abaheburayo 10 :14-18 : « Kuko abezwa yabatunganishije rwose igitambo kimwe kugeza iteka ryose » kandi noneho byongeye n’Umwuka wera arabitubwira.
Kandi akagira ati « Dore isezerano nzagirana na bo nyuma y’icyo gihe », iyi ni Imana ibivuze . « nzashyira amategeko yanjye mu mitima yabo, kandi mu bwenge bwabo niho nzayandika» arongera ati «Ibyaha n’ubugome bwabo sinzabyibuka ukundi , noneho rero ubwo ibyo bibabariwe, ntihakiriho kwongera gutamba ibitambo by’ibyaha»
Ibi bikatwereka ko Imana itibuka ibyaha byacu, ariko kwibagirwa kw’Imana si ukwibagirwa nk’uko ubusanzwe twibagirwa. Imana izi byose kandi ntacyo yibagirwa ahubwo ishobora guhitamo kutagira ibyo yiyibutsa.
Mu mibanire y’abantu dushobora guhitamo kwibuka amakosa kanaka yadukoreye, cyangwa se tugahitamo kuyiyibagiza cyangwa kuyirengagiza.
Kugira ngo natwe tubashe kubabarira uwadukoshereje, ni byiza ko twibuka uburyo yatubabaje. Nyamara mu by’ukuri ntabwo tuba twibagiwe icyo cyaha, kandi ntabwo ari uko tuba twananiwe kubyiyibutsa, ahubwo tuba twahisemo ko uburemere bw’imbabazi burusha imbaraga icyaha twakorewe.
Kugira ngo Imana idahora itubonamo abanyabyaha, ahubwo iratubabarira. Muri Zaburi 103 :12 haragira hati « Nk’uko aho izuba rirasira hitaruye aho rirengera uko ni ko yanjyanye kure yacu ibicumuro byacu ».
Ikintu kiduhindura abakiranutsi imbere y’Imana ni uko iturebera muri Kristo Yesu. Abaroma 8 :1 hatubwira ko nta rubanza ruri ku bari muri Kristo.
Nubwo turi abakristo ariko tukarenga tugakora icyaha, kandi Bibiliya ivuga ko umukiranutsi iyo asubiye inyuma ntabwo Imana imwishimira, ariko tuzi neza ko Imana ari indatezuka ku kutubabarira, ni iyo kwizerwa igihe cyose twemeye guca bugufi imbere yayo, niyo yo kwizerwa ikiranukira kutubabarira (1 Yohana 1 :9).
Imana ntidushyiraho ibyaha byacu. Ahubwo byongeye idukura mu bucakara bw’icyaha ndetse ikaduha ubwisanzure bwo kubaho mu buzima bushya, budatuma umuntu abura amahoro kubera icyaha.
Muri Kristo Yesu twarababariwe, duhindurwa abana b’Imana. Yesu aragutegereje nawe ngo winjire muri uwo mubare kuko atifuza ko wapfira mu byaha.
Imana iguhe umugisha!


text:
Umuhanzi Tuyisenge yavuze icyatumye asubiza umugore we ku ntebe y’ishuri
Intore Tuyisenge wamamaye mu ndirimbo z’amatora n’izivuga ku iterambere ry’u Rwanda yasubije umugore we Uwihirwe Joyeuse mu mashuri yisumbuye aho yiga mu ishuri rya APACE u Kabusunzu mu Murenge wa Kimisagara.
Tuyisenge yabwiye IGIHE ko umugore we ari kurangiza amashuri yisumbuye mu ishami ry’ubumenyi mu bya mudasobwa ndetse ngo yafashe umwanzuro wo gusubiza umugore we mu ishuri nta muntu umushyizeho igitutu bitandukanye n’amakuru avuga ko yabikoze agerageza kuguyaguya umuryango utarigeze wishimira ko yarongoye umwana wabo atarasoza ayisumbuye.
Yarushinganye na mubyara we Uwihirwe Joyeuse tariki ya 21 Kamena 2015, byabaye mu buryo bwatunguranye nyuma y’uko yari yamuteye inda. Uwihirwe yacumbitse amashuri abanza gukora ubukwe gusa nyuma yo kurushinga yasubiye mu ishuri ndetse ari mu banyeshuri bazakora ikizamini cya Leta uyu mwaka.
Tuyisenge ati “Ni njye wafashe umwanzuro wo gusubiza umugore wanjye mu ishuri kuko twakoze ubukwe atararangiza amasomo, yaburaga umwaka umwe ngo asoze ayisumbuye. Ubu yahise akomereza mu mwaka wa Gatandatu, ari mu banyeshuri bazakora ikizamini cya Leta uyu mwaka.”
Yongeyeho ati “Nyine na we arabizi twanabivuganyeho ko agomba gusubukura amasomo akabona n’uko aziga Kaminuza. Nk’umuryango twabiganiriyeho, ni ingenzi cyane kuko n’akazi yazabona byasaba nyine ko aba afite impamyabumenyi, yarize.”
Uyu muhanzi avuga ko kuba umugore ari mu mashuri yisumbuye bitabangamira ubuzima bw’urugo ndetse ngo na we uburyo akoramo umuziki ntibutuma atita ku nshingano z’urugo nk’umugabo.
Ati “Byose turafashanya cyane, mu masomo muba hafi ndetse na we iyo afite umwanya nko muri weekend aramfasha cyane mu muziki. Akora nka manager wanjye, abazi indirimbo yitwa ‘Ak’imuhana’ bamubonyemo, ni ubufatanye buturanga, dufashanya muri byose.”
Ati “Ni kuri album nshya nshaka gushyira hanze nibigenda neza mu mpera z’uyu mwaka nzareba uburyo bwo kuyimurika. Izaba iriho indirimbo 30 nahimbiye uturere tw’igihugu kongeraho iyitwa ‘Unkumbuje u Rwanda’ nitiriye album yanjye, zose zizaba ari 31.”
Arongera ati “Nihaye umuhigo ko umwaka wa 2016 ugomba kuzarangira maze gukora indirimbo z’uturere twose tw’u Rwanda, ubu nsigaje umunani kandi nazo nizeye kuzazisoza hanyuma ngashyira hanze album.”
Umugore wa Tuyisenge agaragara mu mashusho y’indirimbo ’Ak’imuhana’
SRC: IGIHE


text:
Yitaye ku gusenga kw’abatagira shinge na rugero
“Yitaye ku gusenga kw’abatagira shinge na rugero adasuzuguye gusenga kwabo” Zaburi 102:18
Ubusanzwe iyo umuntu adafite shinge na rugero, ntagira umuvugira, ntagira umwumva, ntagira umwitaho, ariko Imana yo, uwo nguwo imwitaho! Imana ishimwe. Maze iminsi ntekereza uburyo Imana yitaye ku gusenga kwanjye mu minsi yatambutse nkumva ntakwiriye guceceka.
Igihe Data yari amaze kwitaba Imana, nari mfite imyaka 19, ariko ngiye kwibona, nibona ndikumwe na mama udafite icyo akora cyamuha amafaranga ndetse n’abana bato tuvukana. Twari umuryango w’abantu benshi kandi twese ntanumwe ufite icyo yamarira undi, nta murima wenda urimo icyo kurya, mbese nta kintu nta n’umuntu umuntu yaganyira. Cyari igihe kitoroshye cya nyuma y’intambara ya 1994.
Muri ubwo buzima, natangiye kujya njya gushaka akazi, ariko mara igihe ntarakabona. Umunsi umwe numva ndarambiwe maze mbwira Imana nti “ Koko, njye nirirwa nshaka akazi ahantu hose nkabure, kandi mbona abantu batanakubaha bakabona . Nti akazi nshaka ni ako gutunga bene mama”.
Umunsi nabwiye Imana ko ntazasubira kugashaka, mu gitondo umuntu aza iwacu afite agapapuro kanditseho ngo mpite ngenda ntangire akazi saa mbiri. Mu by’ukuri, umuntu wari wakansabiye, ntitwari tuziranye cyane, uretse ko ngo yajyaga ambona ntambuka , hanyuma ngo aho najyaga gusaba akazi, yambonaga buri munsi, akanga no kunsuhuza, mbese sinigeze namubona njyewe.
We rero icyo yakoze yanditse ibaruwa insabira akazi ntabizi, ampamagara banyemereye, ngenda ntangira. Imana ishimwe. Iki cyabaye igitangaza kinyereka ko nubwo numvaga nta shinge nta na rugero, Imana yo yari inyitayeho.
Nabonye akazi, ubuzima bugenda neza, abana babona ibikwiriye nshima Imana. Ikibazo cyaje kuvuka, amashuri yongeye gusubukura nyuma y’intambara, aho byansabaga gusubira mu ishuri kurangiza secondaire. Aha naho ,nabonye Imana yitaye kubatagira shinge na rugero. Imbere yanjye hari ibintu bibiri bikomeye binsaba guhitamo kimwe, kandi kizatuma nticuza mu buzima bwanjye: Kureka akazi ngasubira ku ishuri cyangwa kuguma ku kazi nkibagirwa cyangwa nkikuramo ibijyanye no kwiga.
Iyo niyemezaga kureka akazi, abana barariraga cyane bati nureka akazi inzara izatwica, tuzarya iki tuzabaho gute!
Iyo niyemezaga kwikuramo ishuri, nahuraga n’umuntu uvuye kwiga wambaye imyenda y’ishuri, nkumva ngiye kuzaturika umutima kubera umubabaro kuko nkunda kwiga. Kandi ibi byose byabaga intambara yo mu mutima wanjye kuko ntifuzaga kwereka abana ndetse na mama ko mbabaye.
Bimaze kundenga, nafashe amasengesho y’iminsi itatu nti: “ Mana, ndifuza ko umpitiramo ikintu kizatuma nticuza mu buzima. Numpitiramo kwiga, ubwo uzatunga na bene mama, sinzi uko uzabikora gusa mfa kutazababona bashonje cyangwa ngo nanjye nimva ku ishuri mbure ibyo kurya, numpitiramo kuguma ku kazi, uhanagure muri njye ikintu bita ishuri.”
Narangije gusenga Imana Imana inyemeje kwiga kandi yabiherekeresheje ibimenyetso n’ibitangaza, koko nta nzara yatwishe. Maze gufata umwanzuro wo kujya kwiga, nasezeye akazi ndagenda, ariko kuko ari Imana twari twavuganye, aho nakoraga banyoherereje amafaranga inshuro ebyiri zose ntazi ukuntu aje: ubwa mbere ngo hari ikiruhuko ntafashe, ubwa kabiri ngo hari amafaranga bongeje abakozi, nuko Yesu aturengera atyo.
Ayo mafaranga bampaye amaze gushira, umuntu aza iwacu aje kurangira mama wanjye akazi, kandi ubwo yaherukaga ku kazi nko mu myaka 18, bamurangira aho ndibujye kugasaba, ngiyeyo bahita bakamuha. Ako kazi mama yagakoze kugeza ndangije kwiga . Koko ibyo nari nasabye Imana yari yabyumvise, kandi koko ni ukuri, yakomeje kunyuza kugira neza kwayo imbere yanjye kugeza na nuyu munsi.
Ibihe byiza
Yitaye kugusenga kw’abatagira shinge na rugero.


text:
Kigali: Edition Bakame irakataje mu gufasha abana gutinyuka kuvuga
Iyandikiro ry’ibitabo bigenewe abana n’urubyiruko b’u Rwanda rizwi nku izina rya Editions Bakame ryashyize hanze ibitabo bitatu bigenewe abana mu mpera.
Ubuyobozi bw’iri yandikiro bwemeza ko ari amahirwe ku bana bari hagati y’imyaka itatu na 10 yo gutyaza ubwenge, kumenya gusoma no gutinyuka kuvuga basangiza abandi inkuru zinogeye amatwi basomye muri ibi bitabo.
Umuyobozi wa Editions Bakame mu Rwanda, Agnes Gyr-Ukunda, yashimangiye ko ibi bitabo bine birimo icyitwa ‘Uruhimbi rwa Nyanka’ n’ikindi cyitwa ‘Akajangwe Buroho’, biri mu byafasha abana gutinyuka kuvuga.
Nyuma y’umuhango wo kumurikira abana ibi bitabo bishya, Agnes Gyr-Ukunda yagize ati “Igitabo kimara irungu umwana ari na cyo cyifuzo cy’ababikora ndetse n’abarezi n’ababyeyi, twagombye gufatanya twese kuko igitabo gifasha umwana arasoma akishima, akanezerwa, akabwira undi mwana ibyo yasomye bikamufasha gutinyuka kuvuga, umwana nk’uyu igitabo kimufasha gutyaza ubwenge no kumva afite ijambo mu bandi.”
Yakomeje ashimangira ko ibitabo byose byasohowe na Edition Bakame byanditswe mu buryo bufasha abana bakiri bato ndetse n’ingimbi gukurana ubwenge bushingiye ku muco nyarwanda.
Ibirori byo kumurika ibi bitabo byari byitabiriwe n’ababyeyi b’aba bana batumiwe, nabo bagaragaje ko bagenda babona inyungu zo gutoza umwana gusoma akiri muto.
Aba babyeyi bashimangira ko ari bwo buryo bwiza bwo kuzamura umuco wo gusoma mu banyarwanda.
Editition Bakame imaze imyaka 21 ikorera mu Rwanda ibitabo byakoze ku mitima ya benshi birimo “Humura shenge”, “Umukobwa w’ingona”, “Yifuje ubwiza”, “Abana b’inkubaganyi”, “Undutira abandi” n’ibindi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ibitaro bya Butaro byahawe imashini zifata ibizamini bya kanseri 1500 ku munsi
Ku bitaro bya Butaro biherereye mu karere ka Burera, hagejejwe imashini zifashishwa mu gupima Kanseri, zifite ubushobozi bwo gufata ibizamini 1500 ku munsi mu gihe iyari ihari yashoboraga gufata ibizamini 150 gusa ku kwezi.
Ni imashini zabonetse ku bufatanye na Sosiyete y’Abanyamerika yita ku ndwara zivurwa hafashwe igice ku mubiri (ASCP), mu karere ka Afurika y’Uburasirazuba ikaba ishyizwe mu Rwanda gusa, ahandi iboneka ni muri Afurika y’Epfo no muri Botswana.
Umuyobozi Mukuru w’ibi bitaro, Dr. Tharcisse Mpunga avuga ko ije yari ikenewe cyane kuko ngo bajyaga bakira abarwayi benshi nyamara Imashini ibapima ikaba nta bushobozi yari ifite.
Yagize ati “Ibi ni ibikoresho bifite umwihariko kuko bigezweho, bikoresha ikoranabuhanga, bifite ubushobozi bwo gukora ibintu byinshi icyarimwe. Byajyaga bigorana gufata inyama ku murwayi ukayipima, ariko ubu imashini izajya ibikora kandi ikore byinshi mu gihe gito.”
Avuga ko izi mashini zigiye gutuma ibitaro bizamura ubushobozi byari bifite bwo gupima Kanseri, kuko ngo izajya ifata ibizamini 1500 ku munsi, bikazanatuma ireme ry’ibikorwa rizarushaho kwiyongera.
Umukozi muri Sosiyete yatanze izo mashini witwa Irmen Werkhoven, yatangarije IGIHE ko batanze izo mashini kugira ngo umubare w’abavurwa urusheho kwiyongera.
Yagize ati “ iyi ni imashini ifite ubushobozi buhagije bwo gupima Kanseri kandi , irabyihutisha, turabona uyu ari umunsi ukomeye ku buvuzi bw’u Rwanda no mu karere muri rusange.”
Ibitaro bya Butaro bisuzuma, bikanavura indwara ya Kanseri, byakira abarwayi baturuka imihanda yose dore ko iyo uhageze uhasanga abaturutse mu bihugu bitandukanye baje kuyivuza.
Umuhoza Juditte, waje kuhivuriza, yavuze ko yashimishijwe no kumva ko haje imashini nshya zizihutisha ibikorwa byo gupima, kuko ngo kubona ibisubizo by’ibizamini byajyaga bitinda.
Ati “ Nageze hano mu kwezi kwa gatanu, bamfashe ibizamini ariko kugira ngo mbone igisubizo byamaze ibyumweru bitatu, ariko wenda wasanga bigiye kwihuta.”
Ibi bitaro byari bifite imashini nto byifashishaga gusuzuma, bikaba byasabaga ko babanza kohereza ibizamini bakoze muri Amerika, bakazategereza igihe kinini, gusa Dr. Mpunga uyobora ibi bitaro, avuga ko izi mashini zizajya zipima umuntu zikamuha igisubizo mu minsi itarenze itatu. Ni imashini zikoresha ikoranabuhanga zikaba zaratwaye ibihumbi 700 by’Amadolari.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
“Maze ibwira umuntu iti ‘Dore kubaha Uwiteka ni bwo bwenge Kandi kuva mu byaha ni ko kujijuka.’ ”Yobu 28:28.
Mu Kinyarwanda baravuga ngo : ubwenge burarahurwa, ese wowe uburahurira he? Ubwenge ni ngenzi mu buzima bwa buri muntu wese kandi utabufite ntabasha kumenya inzira nyayo yamugeza kucyo ashaka.
Uko ninako mu nzira ya gakiza bimeze, kugira ngo ubashe kugenda neza uko umwami ashima , ugomba kugira ubwenge.
Ese ubwenge nyabwo ni ubuhe?
Abantu benshi muri ki gihe bahugiye muri byinshi,bashaka ku menya ubwenge ku buryo bukomeye. Kubumenya si cyo kibazo ahubwo hari aba bushakira ahatariho, Imana yifuza ko ubuzima bwawe bwahora bukura neza mu kunguka ubwenge ariko kumenya kwawe kukaba gushingiye kukubaha Imana ndetse no kuva mu bidatunganye!
Hari abantu batekereza cyane kubandi bahanga bumvise babayeho mu isi,bakumva bakwiye kumera nkabo ibyo na byo ni byiza ariko ntibikwiye gutuma utita ku mbabazi z’Imana niba koko uri umunyabwenge nyawe” Umunyabwenge wese azitegereza ibyo, Kandi bazita ku mbabazi z’Uwiteka.”Zaburi 107:43
Bibiliya iduha urugero rwiza kuri Yesu,yakuze mu gihagararo,mu bwiza ndetse no mu bwenge kandi yemerwa n’Imana n’abantu” Uwo mwana arakura, agwiza imbaraga z’umutima, aguma mu butayu kugeza umunsi yerekewemo Abisirayeli.” Luka1:80
Impamvu ukwiye kumenya Yesu Kristo nuko ariwe soko duhererwamo kumenya IMANA byuzuye kandi ni nawe soko y’ubwenge nyakuri.1 Abakorinto 1: 30-31. Ni yo ibaha kuba muri Kristo Yesu waduhindukiye ubwenge buva ku Mana, no gukiranuka no kwezwa no gucungurwa, kugira ngo bibe nk’uko byanditswe ngo “Uwirata yirate Uwiteka.”mu yandi magambo ijambo ry’Imana riradusaba ko ukwiye kwirata wese akwiye kwirata ko azi Imana cyangwa ko afite ubwenge nyabwo aribwo kumenya Imana.
Mu gihe abandi badamaraye ko bazi ubwenge butari ubwo tumaze kubona si ko bikwiriye kumera kuri wowe,ahubwo ukwiriye kumenya ko guhora wubaha Imana ari ko kujijuka.


text:
Leta yiyemeje gufasha abashyingiranywe badafite ibyangombwa
Leta y’u Rwanda iratangaza ko igiye gufasha abaturage bavuga ko basezeranye mu buryo bwemewe n’amategeko, ariko bakaba nta cyemezo kibihamya gihari, iborohereza kubibona.
Ibi Minisitiri w’Ubutegetsi bw’Igihugu, Francis Kaboneka, yabitangaje mu kiganiro aheruka kugirana n’abanyamakuru ku itangizwa ry’ukwezi kwahariwe irangamimerere.
Mu Rwanda ngo hari ingo zitandukanye zashyingiranwe imbere y’amategeko ariko ugasanga nta kibigaragaza kubera ko ibitabo by’irangamimerere banditswemo byagiye bitwikwa mu turere nka Muhanga kigeze kwibasirwa n’abacengezi, ibyangijwe mu ntambara n’aho byabuze mu gihe cyo kwimura ibitabo byari mu makomini bijyanwa mu turere dushya mu gihe cy’ivugururwa ry’inzego z’igihugu.
Abadafite icyo cyemezo cyo gushyingiranwa bishobora kubagiraho ingaruka zirimo nko kuba babura inguzanyo muri banki cyangwa abifuza izindi serivisi zibanzirizwa no kwerekana icyo cyangombwa ntibazibone.
Kaboneka ati “Gushyingiranwa, kubihagararaho biba bisaba ko hari ikimenyetso simusiga kigaragaza ko mwashyingiranwe.”
Yavuze kandi ko hari ibyiciro bitandukanye by’abafite ibibazo bakeneye icyo cyangomwa. Aba mbere ni abasezeranye igihe babikangurirwaga mu kivunge bakandikwa mu bitabo bagasinya ariko ugasanga habayemo ikosa wenda uwashyingiye ntasinye.
Icyiciro cya kabiri kirimo abasezeranye ariko ntibyandikwe ndetse ntibanasinye. Gusa abo bose Minisitiri Kaboneka abizeza ko ibibazo byabo bigomba gukemuka kandi bidatinze.
Ati “ Ntaho basinye, ntaho bigaragara, uyu munsi kubihagararaho ukavuga uti ‘aba bantu barasezeranye birakomeye’. Hari abiyandikaga ntibasinye, abo ngabo turimo gushaka uko twabafasha, ariko birasubira mu rukiko.”
Yakomeje agira ati “Turashaka kubafasha kugira ngo bishobore kwihuta. Ubuyobozi bubigire ibyabwo, buherekeze abo baturage bajye mu rukiko urwo rugendo rurangire rutavunnye abaturage kandi mu gihe gito babe babonye ibyangombwa.”
Kaboneka kandi yavuze ko bifuza ko ibyo bibazo byarangira mu kwezi kwahariwe Irangamimerere kwatangiye ku wa Gatatu, tariki ya 23 Ugushyingo 2016, abanyarwanda bakaba bazakomeza kubisobanurirwa kugira ngo birangire.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Kuri uyu wa kane tariki 16 Kamena 2016, abayobozi n’abanyeshuri b’ishuri rya APADE bibutse abari abarezi n’abanyeshuri baryo bishwe muri Jenoside yakorewe Abatutsi muri Mata 1994, ubuyobozi bw’ikigo buvuga ko iki gikorwa kibabera umwanya mwiza wo kwereka abanyeshuri ukuri kuri Jenoside yakorewe Abatutsi.
Iki gikorwa cyatangijwe n’urugendo rwakozwe n’abanyeshuri ndetse n’abatumirwa bari baje kwifatanya n’ikigo cya APADE muri uyu muhango wo kwibuka.
Abanyeshuri bacitse ku icumu bibumbiye mu muryango w’abanyeshuri bacitse ku icumu rya Jenoside(AERG), babwiye Makuruki.rw ko iki gikorwa kibasubiza icyizere cyo gukomeza kubaho ndetse no kubera urugero amahanga.
Nshimyumukiza Emile uhagarariye abandi muri AERG y’iri shuri yagize ati:”Iki gikorwa kiratwubaka kidusubiza icyizere cyo kubaho ntituzatererane ababyeyi bacu kandi tukanereka amahanga ko igihugu cyacu cyahindutse, abantu bose barangana kuko ubu twese turi umwe bigatuma tubera amahanga urugero.”
Gatoya David, umuyobozi w’iki kigo yashimangiye ko iki gikorwa cyo kwibuka inzirakarengane zishwe muri Jenoside gifasha abana bakiri bato kumenya ukuri kw’ibyabaye muri Jenoside.
Ati:”Ibi bidufasha kuzirikana ibyabaye kugira ngo bitazongera, ibyabaye byarabaye ariko abasigaye tugomba gusigasira igihugu cyacu. Abakoze Jenoside n’ubu baracyayikora hariya hanze y’u Rwanda, muzi ibyo birirwa bavuga iyo rero abana babisomye bashobora kugwa mu bishuko, n’iyo mpamvu duhozaho tukabigisha bagakura bakundana byose bica mu kwibuka ibyabaye tukabereka ukuri kuko hari n’ababa bafite ababyeyi bagifite ingengabitekerezo ya Jenoside n’ubwo nta bo tuzi ariko nanone byashoboka ko bahari.”
Iki kigo cyatangiye mu mwaka wa 1987 gitangirana n’amashuri abanza gusa nyuma mu mwaka wa 1991 kiza gutangiza n’amashuri yisumbuye.
Ubuyobozi bwemeza ko bumaze kumenya abantu 10 bapfuye muri Jenoside babarizwaga mu kigo cyabo nk’abakozi cyangwa abanyeshuri.
APADE ni ishuri ry’ababyeyi b’Abadivantisite b’umunsi wa karindwi, rikaba rifite abanyeshuri basaga igihumbi na Magana ane(1,400) barimo abiga mu ishuri ry’inshuke, abanza ndetse n’ayisumbuye.


text:
Umugabo nyawe igihe yatangiye umubano mushya burya ni byiza kugira impinduka mu myitwarire yarasanzwe afite akiri umusore. Amenya ikintu ashaka, agamije kandi agasobanukirwa neza icyo yakora kimufasha kubaka umubano afitanye n’umufasha we, kubaka urugo rwabo rugakomera.
Iyi n’imyifatire mugabo wakwifashisha umubano wawe n’umugore ugakomera:
1.Ubaha umugore wawe
Umugabo ushaka kubaka urugo rwe rugakomera burya amenya kubaha umufasha we akamenya kumufata neza. Ntakwiye kumubwira amagambo mabi amutuka cyangwa se ngo amukubite kabone nubwo haba hari ikosa akoze kuko bitagaragara ko umuha agaciro na mba ahubwo umugabo nyawe yubaha umufasha we.
2. Mugirire icyizere
Ushobora kugira umugore mukabana ariko umugabo nyawe wizera uwo bashakanye niwe ubasha kubaka urugo rugakomera. Nubwo icyizere muri iyi minsi usanga ari umuco abantu bake bafite gusa umugabo nyakuri agirira icyizere umufasha we.
3. Ba umanyakuri
Umugabo uzi neza icyo agamije amenya akamaro ko kuba umwizerwa bicyo agakora ibishoboka byose, mu mibereho ye ya muri munsi akaba umunyakuri kuko urugo rutagira kwizerana ruba ruri mu marembera kuba rwasenyuka.
4.Gerageza utege amatwi umufasha wawe
Umugabo nyawe amenya uburyo atwara umugore we kandi amenya ko abagore badatekereza nk’abagabo. Rero menya uko uburyo ufatamo umufasha wawe ugerageze kumutega amatwi kugira ngo mubashe kugira umubano n’urukundo ruramye.
5.Haranira kumushimisha
Ibyo ukora byose ntukwiye kwibagirwa ko ufite inshingano yo gutuma agaragaraza akanyamuneza mu maso kuko umugabo nyawe akura umunezero mu byo akorera umufasha we bimunezeza. Sobanukirwa neza ko kumushimisha ari inshingno yawe ufite nta wundi muntu ugomba kuyigukorera.
6. Jya umushimira
Umugabo nyakuri ashimira umufasha we ikintu cyose kuko bimufasha kugira umubano we n’umufasha uramye. Niba wari intashima rero tangira wige gushimira umugore wawe ikintu cyose agukoreye bizabafasha mwembi kubaka urugo rukomeye.
7. Gira imihigo
Umugabo burya kugira ngo umufasha we amwubahe bituruka mu bikorwa agaragaza bitandukanye no kuba yashyira amaboko mu mufuka mu rugo ntagire umuhigo numwe, agaragaze ibyo yifuza kugeraho. Gerageza ugire imihigo mu rugo rwawe bizagufasha kugira ijambo kandi umugore nawe akubahe.
8. Mwereke ko asobanuye byinshi kuri wowe.
Umugabo nyawe ntagaragariza umufasha we ko amuha agaciro gusa ahubwo amwereka ko asobanuye ibintu byinshi kuri we. Ikinyamakuru Elcream kigaragaza ko umugabo aba akwiye gukora iyo bwabaga akagaragariza umugore we ko amuha agaciro.
Yanditswe na Nsanzimana Germain


text:
Amasengesho ashingiye kuri Bibiliya kandi afite umumaro
Kimwe mu bice nkunda muri Bibiliya ni Zaburi 119. Impamvu imwe ni uko muri iyi mirongo uko ari 176, umunyezaburi avuga ku bintu bitagabanywa. Kuri ibi ndashaka kuvuga ko yerekana ibintu bibiri by’ingenzi by’ubugingo bwo mu Mwuka - Ijambo ry’Imana n’amasengesho. Gusoma bisanzwe iki gice birabyerekana, ariko reba ibi bikurikira:
Zaburi 119 itwigisha:
(1) Ukuri ko twibagiwe ibyo ubugingo buzana, Imana yaduhaye inkomoko ebyiri zihagije kandi zirimo ibyo dukeneye byose: (a) Dufite Ijambo Ryera ry’Imana riduha ubwenge buva ku Mana, na (b) dufite uburenganzira butangaje bw’amasengesho atuzanira imbaraga z’Imana mu bugingo bw’umuntu, bikaduha imbaraga, inkunga, kwihangana, no gutabarwa hamwe no gukura mu by’Umwuka no guhinduka.
(2) Byongeye, umunyezaburi atwigisha ko Ijambo ry’Imana no gusenga ari nk’impanga zidatandukana kubera ko, nk’uko Ijambo ry’Imana rihishura Imana, ukwihaza kwayo muri byose, ubugwaneza bwayo butarondoreka, urukundo rwayo, kugira neza kwayo, n’ubuntu bwayo, rinaduhishurira umuntu no kutihaza kwe no gukena kwe. Ariko muri ibi, Imana iha umuntu uburyo (binyuze mu mugambi wayo w’agakiza mu Mukiza) bwo kuyegera mu masengesho ngo ituyobore kandi iduhe imigisha.
Uko nsomye iyi Zaburi, nongera gushishikazwa n’ibindi bintu bishya nyibonamo. Ubwa mbere hari uburyo umunyezaburi atumbira ku Uwiteka aho kuba ku ngorane yahuraga na zo igihe icyo ari cyo cyose, atitaye kuri kamere y’icyo kintu. Ubwa kabiri ni ukuntu yishingikiriza ku Mana ngo imusubize (kuyobora, kugenga, gushyigikira, gutabara, n’ibindi), ariko si na rimwe ku byo we yifuza ubwo cyangwa ashaka. Icyo yasabaga kwari uko Imana yamusubiza ikurikije Ijambo ryayo. Reka mbahe ikigereranyo:
Icya mbere, nibura ahantu 15 tubona ivuguruzanya rigaragara aho umunyezaburi ahamagarira Imana ingorane yihariye, ariko agahindukirira iteka Uwiteka n’Ijambo rye. Yima amaso ingorane akayahanga ku Uwiteka mu Ijambo rye. Reba izi ngero zikurikira zo muri Zaburi 119:23-24; 51-52; 61; 59-70; 78; 141-143; 161.
Icya kabiri, nubwo uburyo bwo gusenga ukurikije Ijambo ry’Imana budasobanutse neza muri iyi Zaburi, inshuro 15 cyangwa zirenze umunyezaburi asaba mu buryo bwihariye akurikije amahame y’Ijambo ry’Imana akoresheje amabango nka ‘ukurikiza Ijambo ryawe’. Reba izi ngero zikurikira mu mirongo ya 25, 41, 116, 45, 156.
Ikivugwa ni iki? Ku byerekeye ahasigaye ho muri iki gice, umunyezaburi ntiyasengaga gusa, ati mfasha kuko wasezeranije kubikora. Kuko kubw’umunyezaburi, amasengesho si uburyo bwo ‘kuvuga ibintu no gusaba’ gusa. Ahubwo, yasabaga ko umugambi na gahunda by’Imana byasohozwa mu bugingo bwe. Yifuzaga gutabarwa n’Imana, nk’uko byumvikana, ariko mu buryo buhesha Uwiteka icyubahiro kandi bukazana guhinduka no gukura mu bugingo bwe. Zaburi 119 ni isengesho ku rindi, ariko iteka bikurikije amahame, imigambi, n’ubuyobozi bw’Ijambo ry’imana. Reba mu mirongo ya 59, 67, 71, 75 n’uwa 133 uko umunyezaburi yitangiraga ibyo Imana yakoreraga mu bugingo bwe kandi uko kwitanga kwayoborwaga kandi kukagengwa n’uko yasengaga.
Icya gatatu, inshuro nyinshi umunyezaburi yasabiye gucengerwamo n’ububasha bwo gusobanukirwa no gushyira Ijambo ry’Imana mu bikorwa. Yamenye ko atakwishoboza gusobanukirwa neza no gusubiza mu kwumvira kwiringirwa atari mu murimo w’Imana. Imirongo ya 17-19, 26 n’iya 33-38 isobanura ibi.
Icyigisho cya nyuma cyerekeye ku bugingo bwuzuye amasengesho kandi ni byiza ko ubu twibanda ku bugingo bwuzuye amasengesho nk’ikindi kintu cy’ubugwaneza bw’imigisha y’Imana y’ingenzi cyane mu rugendo rwacu mu Mwuka. Ku ruhande runini, igice cya mbere cy’iyi nyigisho kizaba gito ho gato ku rutonde rw’amahame amwe yo mu Ijambo ry’Imana yerekeye ku gusenga. Imirongo ibyerekana irisobanura ubwayo iyo isomanywe n’ibiri mu rutonde. Ibi bizakurikirwa no gutanga imirongo y’ingenzi yerekeye amasengesho.
Ubusobanuro bw’ibanze bw’ijambo ry’Icyongereza rivuga ‘kuramya’ ni ugukora ukurikije akamaro k’ikintu cyangwa umuntu’. Kuramya ni ikintu icyo ari cyo cyose dukora gihesha Imana icyubahiro, cyerekana kwiha Imana, kandi gikora gikurikije uwo Imana ari Yo. Muri Yohana 4:21-24, ijambo rikoreshwa ku kuramya ni proskuneo risobanurwa ‘gusoma ibiganza, guha icyubahiro’. Ryari ryerekeye igikorwa cyo kwumvira cyangwa kwubaha ari ukwerekana icyubahiro, kwitanga cyangwa gusaba.
Yohana 4:21-24 ‘Yesu aramusubiz’ati: Mugore, nyizera, igihe kizaza ubwo bazaba batagisengera Data kur’uyu musozi cyangw’i Yerusalemu. 22 Dore, mwebweho museng’icyo mutazi, ariko twebwe duseng’icyo tuzi, kukw’agakiza kava mu Bayuda. 23 Arikw’igihe kiraje ndetse kirasohoye, ubw’abasenga by’ukuri basengera Data mu Mwuka no mu kuri: kuko Data ashaka ko ben’ab’ari bo bamusenga. 24 Imana n’Umwuka; n’abayisenga bakwiriye kuyisengera mu Mwuka no mu kuri.’
Iyo twegereye Imana mu masengesho, tuba tuyiha icyubahiro mu kuyimenya nk’Iyihagije muri byose no kwimenya ubwacu nk’abatihagije n’abadakwiriye. Ibi bigaragarira mu magambo y’ibanze n’aya rusange y’amasengesho yo mu Isezerano Rishya. Ayo ni proseuchomai, inshinga iboneka inshuro 85, na proseuche’, izina riboneka inshuro 37. Pros risobanura ‘ugana’, na euchomai ‘gusaba, guhamagara’. Aya magambo yombi akoreshwa ku Mana gusa mu Isezerano Rishya. Akabanziriza-jambo pros kongeraho igitekerezo cy’icyerekezo, kwegera, kuza hafi y’Imana mu gusaba. Ni ukuri nk’amagambo y’ibanze n’aya rusange yo mu Isezerano Rishya, proseuchomai na euchomai arimo igitekerezo cyo kuramya mu buryo bwavuzwe.
Icyakora, gusenga, nk’igihamya cyiyongereye ku gutinya Imana no kuyiha icyubahiro, bigomba no kubonwa nk’umurimo dukorera Imana. Mu Bafilipi 3:3 ijambo rikoreshwa ku kuramya ni Ikigiriki latreuo risobanura ngo ‘gukorera’.
Abafilipi 3:3 ‘Kuko twebwe tur’abakebwe gukebwa kwiza, abasenga mu buryo bw’Umwuka w’Imana, tukishimira Kristo Yesu, ntitwiringir’iby’umubiri: nubwo jyeweho nabasha kubyiringira.’
Igihe Satani yabwiraga Yesu ko yamuha ubwami bwose bwo mu isi apfukamye akamuramya, Umwami Yesu yamushubije akoresheje proskuneo a latreuo. Ibi birushaho kudusobanurira ijambo kuramya. Kuramya k’ukuri mu Mwuka no mu kuri, hatitaweho kamere, birimo gukorera Imana. Reba igisubizo cya Yesu igihe Satani yamugerageje ngo amwikubite imbere amuramye muri Matayo 4:10. ‘Yesu aramubwira ati: genda Satani, kuko handitswe ngo: Uramye (proskuneo) Uwiteka, Imana yawe, abe ari yo ukorera (latreuo) yonyine.’
Kuramya si ikintu dukorera mu mihango y’idini gusa tugomba kwerekaniramo kwiha Imana. Igihe yandikaga ibyerekeye amagambo menshi yo mu Isezerano Rishya arimo igitekerezo cyo kuramya, Vine yanditse agira ati:
Kuramya Imana nta na hamwe bisobanuye muri Bibiliya. Kureba inshinga ziri haruguru aha byerekana ko bitagarukira ku gusingiza gusa; bishobora no gufatwa mu buryo bugari nko kwemera Imana, na kamere yayo, ibiyiranga, uburyo no gusaba, ari mu mutima usingiza cyangwa ushimira cyangwa mu gikorwa kigirwa muri uko kwemera.88
Nubwo amasengesho ashobora gufata uburyo bwinshi n’umumaro utandukanye, amasengesho yose ni uburyo bwo kuramya twerekaniramo gutinya Imana no kuyikorera nk’uburyo bw’ubutambyi bw’umwizera n’umurimo we nk’uhagarariye Kristo mu bantu.
(1) Kwatura icyaha. Dushobora guhita tubona ukuntu kwatura ibyaha ari uburyo bwo kuramya cyangwa ubwoba burimo kwubaha ku buryo ari igisubizo ku kwera kw’Imana. Uko kwubaha ntikwemera ko Imana ari Iyera gusa, ariko kunemera ko ibyaha bitatuwe bibera inzitizi ubusabane n’Imana kandi bikabangamira uko Imana isubiza amasengesho. Biragaragara, niba amasengesho agomba kugira akamaro, icyaha kigomba kwangwa. Kugira ngo amasengesho abe ingirakamaro, agomba kubanzirizwa no kwatura aho twemera ibyaha twakoreye Umwami (reba Yesaya 58:1-3; Zaburi 66:18).
Zaburi 32:5 ‘Nakwemerey’ibyaha byanjye, sinatwikiriye gukiranirwa kwanjye, Naravuze nti, Ndaturir’Uwiteka ibicumuro byanjye: Naw’unkurah’urubanza rw’ibyaha byanjye. Sela’
1 Yohana 1:9 ‘Ariko nitwatur’ibyaha byacu, ni Yo yo kwizerwa kandi ikiranukira kutubabarir’ibyaha byacu, no kutwezaho gukiranirwa kwose.’
Yesaya 59:1-2 ‘Dore ukuboko kw’Uwiteka ntikwaheze ngw’ananirwe gukiza; n’ugutwi kwe ntikwapfuye ngw’ananirwe kwumva. 2 Ahubwo gukiranirwa kwanyu nikwo kwabatandukanije n’Imana yanyu, ibyaha byanyu ni byo biyitera kubim’amaso, ikanga no kwumva.’
(2) Guhimbaza.
Abaheburayo 13:15 ‘Nuko tujye dutambir’Imana itek’igitambo cy’ishimwe, tubiheshejwe na Yesu, ni cyo mbuto z’iminwa ihimbaz’izina ryayo.’
(3) Gushima.
Abefeso 5:20 ‘Mujye mushim’Imana, Data wa twese, kubw’ibintu byose, mubiyishimira mw’izina ry’Umwami wacu Yesu Kristo:’
(4) Gusabira abandi. Gusengera abandi usaba ibintu byihariye mu murimo w’Imana nk’umurimo w’ubutambyi yaduhaye.
Abaheburayo 13:18 ‘Mudusabire kuko twiringiye yuko tudafit’umutima wicir’urubanza, tukaba dushaka kugir’ingeso nziza muri byose.’
1 Petero 2:5 na 9 ‘namwe mwubakwe, nk’amabuye mazima, kugira ngo mub’inzu y’Umwuka, n’ubwoko bw’abatambyi bwera bwo gutamb’ibitambo by’Umwuka; bishimwa n’Imana kubwa Yesu Kristo. 9 Ariko mwebweho mur’ubwoko bwatoranijwe, abatambyi b’ubwami, ishyanga ryera, n’abant’Imana yaronse, kugira ngo mwamamaz’ishimwe ry’Iyabahanze, ikabakura mu mwijima, ikabageza mu mucyo wayo w’itangaza.’
Abaroma 10:1 ‘Bene Data, iby’umutima wanjye wifuza, nibyo nsabir’Abisirayeli ku Mana, n’ukugira ngo bakizwe.’
(5) Gusabira hamwe. Amasengesho y’ibyo dukeneye twemera ko tudakwiriye kandi ko tutihagije.
Abafilipi 4:6 ‘Ntimukagir’icyo mwiganyira, ahubw’ibyo mushaka byose bimenywe n’Imana, mubisabiye, mubyingingiye, mushima.’
(1) Dusenga Data wa twese – NYIRI IMIGISHA
Yohana 16:23-26 ‘Uwo munsi ntacyo muzambaza. N’ukuri ndababwira yukw’icyo muzasaba Data cyose mw’izina ryanjye azakibaha. 24 Kugeza none ntacyo mwasabye mw’izina ryanjye; musabe muzahabwa, ng’umunezero wany’ube wuzuye. 25 Ibyo mbibabwiriye mu migani, arikw’igihe kizaza, sinzavugana namwe mu migani, ahubwo nzababwir’ibya Data neruye. 26 Uwo munsi muzasaba mw’izina ryanjye; kandi simbabwira ko nzabasabira kuri Data,’
Yakobo 1:17 ‘Gutanga kwose kwiza n’impano yos’itunganye rwose nibyo biva mw’ijuru, bimanuka bituruka kuri se w’imicyo, udahinduka, cyangwa ngw’agire n’igicucu cyo guhinduka.’
Abefeso 1:17 ‘kugira ngw’Imana y’Umwami wacu Yesu Kristo, ariyo Data wa twese w’icyubahiro, ibah’Umwuka w’ubwenge no guhishurirwa, bitume muyimenya;’
(2) Dusenga mu Izina ry’Umwana – UTUBASHISHA KWEGERA IMANA (reba na Yohana 16:23-26).
Abefeso 2:18 ‘Kukw’ariw’uduhesha, uko tur’amahara-kubiri, kwegera Data wa twese turi mu Mwuk’umwe.’
(3) Dusenga mu mbaraga z’Umwuka Wera –NI WE DUSENGESHA.
Yuda 20 ‘Ariko mwebw’aho, bakundwa, mwiyubake kubyo kwizera byera cyane, musengere mu Mwuka Wera, ‘
Mu gusobanukirwa ko ubugingo bwa gikristo ari intwaro y’Umwuka, ibikurikira, bishingiye ku gusenga ukurikije intego za gisirikari, ni byo duhamagarirwa.
(1) Ingamba - Intego z’igihe kirekire.
Abakolosayi 1:9-12 ‘Nicyo gituma tudasiba kubasabira, uherey’igihe twabyumviye, twifuza ko mwuzuzw’ubwenge bwose bw’Umwuka no kumenya kwose, ngo mumenye nez’iby’Imana ishaka, 10 mugende nk’uko bikwiriy’ab’Umwami wacu, mumunezeze muri byose, mwer’imbuto z’imirimo myiza yose, kandi mwunguke kumeny’Imana, 11 mukomereshejw’imbaraga zose, nk’uk’ubushobozi bwayo bw’icyubahiro bungana, ngo mubon’uko mwiyumanganya muri byose, mukihanganan’ibyishimo; 12 mushima Data wa twese, waduhaye kuraganwa n’abera umurage wo mu mucyo.’
Matayo 9:37 ‘Maz’abwir’abigishwa be, ati: Ibisarurwa ni byinshi, arikw’abasaruzi ni bake:’
(2) Uburyo bukoreshwa - Intego n’ibikenewe by’ako kanya.
Abakolosayi 4:2-4 ‘Mukomeze gusenga, muba maso, mushima. 3 Kandi natwe mudusabire, kugira ngw’Imana idukingurir’urugi rwo kuvug’ijambo ryayo, tuvug’ubwiru bwa Kristo, ubwo nabohewe, 4 kugira ngo mbwerekane nk’uko nkwiriye kuvuga.’
Abefeso 6:19 ‘Kandi nanjye munsabire, mpabwe kuvuga nshiz’amanga uko mbumbuy’akanwa, kugira ngo mmenyesh’abant’ubwiru bw’Ubutumwa Bwiza.’
(3) Ibikoresho - Ibikenewe bifatika n’ibyo gushyigikira amasengesho (reba na Yakobo 5:13-20).
Ibyakozwe 12:5 ‘Nuko Petero arindirwa mu nzu y’imbohe: arikw’ab’Itorero bagir’umwete wo kumusabira ku Mana.’
Ibyakozwe 13:3 ‘Nuko bamaze kwiyiriz’ubusa no gusenga, baherako babarambikaho ibiganza, barabohereza.’
Abafilipi 1:19 ‘Kuko nzi yukw’amaherezo ibyo bizampindukir’agakiza, munsabiye kandi mpaw’Umwuka wa Yesu Kristo.’
Nabonye ko abantu benshi n’ibihe by’amasengesho hafi ya byose byibanda ku bikoresho bikenewe, by’umwihariko ibyerekeye uburwayi. Amasengesho yacu akenshi abura kureba kure ku by’ingamba n’uburyo bw’intego z’Umwami wacu mu kuturekera ku isi. Mu by’ukuri, iyo dusabira ibikoresho bikenewe nk’ibyo kurya, imyambaro, akazi, ubuzima, n’ibindi, ni iki kibidutera? Mbese biterwa akenshi no gushaka kumererwa neza no kwishima? Cyangwa se tuba dushaka imigisha y’Imana ngo tubashe gusohoza imigambi ye ku bwa Kristo n’umurimo ukomeye yadushinze - kuvuga Ubutumwa Bwiza no gufasha abantu gukurira muri Kristo ku bw’umurimo We. Ubugingo bw’amasengesho bw’umwizera bukwiriye gushingira kuri: (a) abo turi bo - abahagarariye Kristo, (b) aho turi - mu murimo w’igihe gito ku isi, na ( c) impamvu turi hano - guhagararira Umwami Yesu mu isi y’abarimbuka.
(1) Twiherereye
Dukurikije ingenga-bihe:
Zaburi 5:3 ‘Uwiteka, mu gitondo uzajya wumv’ijwi ryanjye: Mu gitondo nzajya nerekeza gusenga kwanjye kuri wowe, mbe maso ntegereje.’
Zaburi 88:13 ‘ Ariko, Uwiteka, ni wowe ntakira, Kandi mu gitondo gusenga kwanjye kuzajya kugusanganira.’
Zaburi 119:147 ‘Njya nzinduka, umusek’utaratambika, ngataka: Amagambo yawe niyo niringira.’
Matayo 6:6 ‘Wehoho n’usenga ujye winjira mu nzu, ubanz’uking’urugi, uherek’usenge So mwihereranye: nuko So ureb’ibyiherereye azakugororera.
Mu buryo bwikora:
Nehemiya 2:1-4 ‘Umuns’umwe wo mu kwezi kwitwa Nisani mu mwaka wa makumyabiri wo ku ngoma y’umwami Aritazeruzi vino yar’iterets’imbere y’Umwami; maze nenda vino nyiherez’Umwami. Kandi mbere hose sinagirag’umubabaro imbere ye. 2 Umwami arambaz’ati: ni iki gitumy’ugaragaz’umubabaro, kand’utarwaye? Ibyo ntibiterwa n’ikindi kerets’umubabaro wo mu mutima. Mbyumvise, ndatinya cyane. 3 Umwami ndamusubiza nti: Umwami arakarama! Icyambuza kugaragaz’umubabaro n’iki, k’umurwa n’ahantu h’ibituro bya ba sogokuru habay’amatongo, n’amarembo yaho akaba yarahiye? 4 Umwami arambaz’ati: har’icy’unsaba? Nuko nsab’Imana nyir’ijuru.’
Zaburi 56:3 ‘Imana izampa gushim’izina ryayo, Imana niyo niringiye, sinzatinya; abantu babasha kuntwara iki?
1 Abatesalonike 5:17 ‘Museng’ubudasiba;’
(2) Hamwe n’abandi bo mu rugo
Imigani 22:6 ‘Menyerez’Umwan’inzir’akwiriye kunyuramo; Azarind’asaza, atarayivamo.’
Abefeso 6:4 ‘Namwe base, ntimugasharir’abana banyu, ahubwo mubarere mubahana mubigish’iby’Umwami wacu.’
(3) Mu ikipi
Ibyakozwe 12:5 ‘Nuko Petero arindirwa mu nzu y’imbohe: arikw’ab’itorero bagir’umwete wo kumusabira ku Mana.’
Ibyakozwe 16:25 ‘Ariko mu gicuku Pawulo na Sila barasenga baririmbir’Imana, izindi mbohe zirabumva.’
(4) Mu bantu benshi
1 Timoteyo 2:8 ‘Nuko nshaka kw’abagabo basenga hose barambuy’amaboko yera, badafit’umujinya, kandi batagir’impaka.’
Hari iby’ibanze ku masengesho. Ntidupfa kujya imbere y’Imana Yera mu buryo bubonetse bwose. Nakuriye mu gikingi cyo mu Burasirazuba bwa Texas kandi nk’uko bigaragara, uburyo bwo gukorera ahantu nk’aho, inkweto zacu z’amazi (bottes) zabaga zanduye. Mama yakundaga kuvuga ati, ‘Ntimugomba kuza muri iyi nzu isukuye mutogeje izo nkweto cyangwa ngo muzikuremo. Hano si aho amafarashi arara!’ Yari afite ukuri kandi gukora ibinyuranye n’ibyo kwagombaga kuba ari ukumusuzugura no gusuzugura ahantu twese twabaga. Umwami yavuze nk’ibyo muri Yohana 13 igihe yozaga abigishwa be ibirenge. Iyo ibirenge byacu byanduye ntitubasha kugirana ubusabane n’Imana kandi amasengesho ari ikintu cy’ingenzi ku busabane (reba Yohana 13:1-17). Reba Umugereka wa 4 ku byerekeye icyo umwizera akeneye ngo yezwe buri munsi muri Yohana 13:1-17
Reba ibi bintu by’ibanze by’ingenzi ngo amasengesho abe ingirakamaro.
(1) Ubumwe bw’umuntu na Yesu Kristo nk’umucunguzi we.
Yohana 14:6 ‘Yesu aramubwir’ati: Ni jye nzira, n’ukuri, n’ubugingo: nta ujya kwa Data, ntamujyanye.’
(2) Kugendera mu busabane n’Imana: ibyaha byatuwe no kuyoborwa n’Umwuka
Zaburi 66:18 ‘Iyaba naribwirag’ibyo gukiranirwa mu mutima wanjye, Uwiteka ntab’anyumvise.’
1 Yohana 1:9 ‘Ariko nitwatur’ibyaha byacu, ni Yo yo kwizerwa kand’ikiranukira kutubabarir’ ibyaha byacu, no kutwezaho gukiranirwa kose.’
Abefeso 6:18 ‘Musengesh’Umwuka iteka mu buryo bwose bwo gusenga no kwinginga: kandi kubw’ibyo mugumye rwose kuba maso, musabir’abera bose.’
(3) Gutungwa n’Ijambo ry’Imana (reba Zaburi 119)
Imigani 28:9 ‘Uwizib’amatwi ngw’atumv’amategeko, Gusenga kwe na ko n’ikizira.’
Yohana 15:7 ‘Nimuguma muri jye, amagambo yanjy’akaguma muri mwe, musabe icyo mushaka cyose, muzagihabwa.’
(4) Gusengana kwizera twiringiye ubushake bw’Imana
Matayo 21:22 ‘Kand’ibyo muzasaba mwizeye, muzabihabwa byose.’
Abaheburayo 11:6 ‘Arik’utizera ntibishoboka kw’ayinezeza: kuk’uweger’Imana akwiriye kwizera yukw’iriho, ikagororer’abayishaka.’
Yakobo 1:5-8 ‘Ariko niba har’umuntu muri mw’ubuz’ubwenge, abusab’Imana. Ih’abantu bos’itimana, itishama, kand’azabuhabwa. 6 Ariko rero, asabe yizeye, ari nta cy’ashidikanya: kuk’ushidikanya ameze nk’umuraba wo mu nyanja, ujyanwa n’umuyaga, ushushubikanywa. 7 Umez’atyo ye kwibwira kw’azagir’icy’ahabwa n’Umwami Imana, 8 kuk’umuntu w’imitim’ibiri anamuka mu nzira ze zose.’
1 Yohana 5:14-15 ‘Kand’iki ni cyo kidutera gutinyuk’imbere ye, n’ukw’atwumva, iyo dusaby’ikintu nk’ukw’ashaka: 15 kand’ubwo tuzi ko yumv’icyo dusabye cyose, tuzi n’uko duhabw’ibyo tumusabye.’
(1) Kudasenga no kudasaba
Yakobo 4:2 ‘Murararikira, ariko nta cyo mubona: murica, kandi mugir’ishyari, ariko ntimushobora kunguka: muratabara, mukarwara; nyamara ntimuhabwa, kuko mudasaba:’
(2) Impamvu mbi mu gusenga
Yakobo 4:3 ‘Murasaba, ntimuhabwe, kuko musaba nabi, mushaka kubyayish’irari ryanyu ribi.’
(3) Ubumwe burimo agatotsi
1 Petero 3:7 ‘Namwe bagabo nuko; mubane n’abagore banyu mwerekan’ubwenge mu byo mubagirira, kuko bameze nk’inzabya zidahwanije namwe gukomera: kandi mububahe, nk’abaraganwa namw’ubuntu bw’ubugingo, kugira ngw’amasengesho yanyu ye kugira inkomyi.’
Mariko 11:25-26 ‘Kandi nimuhagarara musenga, hakaba har’umuntu wabagiriye nabi, mumubabarire, kugira ngo So wo mw’ijuru na w’abababarir’ibyaha byanyu; 26 ariko nimutababarir’abandi, na So wo mw’ijuru na we ntazababarir’ibyaha byanyu.’
Matayo 5:44 ‘Ariko jyeweho ndababwira nti: Mukund’abanzi banyu, musabire ababarenganya;’
(4) Kwiyemera mu masengesho
Matayo 6:5-6 ‘Nimusenga ntimukamere nk’indyarya, kuko bakunda gusenga bahagaze mu masinagogi no mu nzira, ngw’abantu babarebe: ndababwir’ukuri yuko bamaze kugororerw’ingororano zabo. 6 Wehoho n’usenga, ujye winjira mu nzu, ubanze ukinge urugi, uherek’ usenge So mwihereranye: nuko So ureb’ibyiherereye azakugororera.’
(5) Kwigiza nkana, kunanirwa, kudategereza Umwami
Zaburi 27:14 ‘Tegerez’Uwiteka: Komera, Umutima waw’uhumure: Ujye utegereza Uwiteka.’
Zaburi 37:7 ‘Turiz’Uwiteka, umutegereze wihanganye. Ntuhagarikw’umutima n’ubon’ibyiza mu rugendo rwe, n’Umunt’usohoz’inama mbi.’
Luka 18:1 ‘Abacir’umugani wo kubigisha ko bakwiriye guseng’iteka ntibarambirwe.’
Iyi ubwayo ni impamvu ihagije. Imana yabivuzeho kandi bigomba kuba ari ingenzi naho ubundi ntiyagombye kuba yaraduhaye ubwo burenganzira n’iyo nshingano.
Imana yaduhaye imigisha iboneye mu murimo no muri buri muntu wo mu butatu imigisha iduhesha kwegera Imana kugira ngo tubashe kuvoma ku masoko y’ubuntu, ubwenge, n’imigisha by’Imana.
(1) Imana Data wa Twese: Nk’abakristo, dufite Imana ishobora byose, izi byose, ibera hose icyarimwe kandi Data wa twese utwitaho n’umutima wa kibyeyi, ariko na none utari nk’ababyeyi bo ku mubiri, ntarondoreka mu bwenge, urukundo no kutwitaho bye bya kibyeyi.
Matayo 6:7-8 ‘Namwe nimusenga, ntimukavug’amagambo muyasubiramo hato na hato, nk’ukw’abapagani bagira: bibwira ko kuvug’amagambo menshi aribyo bituma bumvirwa. 8 Nuko ntimugase na bo, kuko So az’ibyo mukennye, mutarabisaba.’
Matayo 7:7-11 ‘Musabe, muzahabwa: mushake, muzabona: mukomange ku rugi, muzakingurirwa. 8 Kuk’umuntu wes’usab’ahabwa; ushats’abona; n’ukomanga arakingurirwa. 9 Mbese muri mwe har’umuntu umwana we yasab’umutsima, akamuh’ibuye? 10 Cyangwa yamusab’ifi, akamuh’inzoka? 11 Ko muri babi, kandi mukaba muzi guh’abana bany’ibyiza, none So wo mw’ijuru ntazarushaho guha ibyiza ababimusabye?’
Abefeso 3:20 ‘Nukw’Ibasha gukor’ibiruta cyan’ibyo dusaba, ndetse n’ibyo twibwira byose, nk’ukw’imbaraga zayo ziri, zidukoreramo,’
(2) Imana-Mwana: Kubw’Imana-Mwana n’umurimo We, tubasha kwegera Imana. Dufite utwitaho kandi utubera umutambyi Mukuru ukomeye, udusabira, kandi utubera urugero ruboneye rw’amasengesho (reba Abefeso 3:122; Abaroma 8:34).
Yohana 16:23-24 ‘Uwo munsi nta cyo muzambaza. N’ukuri n’ukuri ndababwira y’ukw’icyo muzasaba Data cyose mw’izina ryanjye azakibaha. 24 Kugeza none ntacyo mwasabye mw’izina ryanjye; musabe muzahabwa, ng’umunezero wany’ube wuzuye.’
Abefeso 2:18 ‘Kukw’ariw’uduhesha; uko tur’amahara-kubiri, kwegera Data wa twese turi mu Mwuk’umwe.’
Abaheburayo 4:14-16 ‘Nuk’ubwo dufit’umutambyi mukur’ukomeye, wagiye mw’ijuru, ni we Yesu Umwana w’Imana, dukomeze ibyo twizera tukabyatura. 15 Kuko tudafit’umutambyi mukuru utabasha kubabarana natwe mu ntege nke zacu, ahubwo yageragejw’uburyo bwose nkatwe, keretse yukw’atigez’akor’icyaha. 16 Nuko rero, twegere intebe y’ubuntu tudatinya, kugira ngo tubabarirwe tubon’ubuntu bwo kudutabara mu gihe gikwiriye.’
Abaheburayo 7:25 ‘Ni cyo gitum’abasha gukiza rwos’abegerezw’Imana na we, kukw’ahorahw’iteka ngw’abasabire.’
(3) Imana Umwuka Wera: Kubw’umurimo w’Umwuka Wera, tumufite nk’Umwuka w’ubuntu no kudusabira (Zakariya 12:10), atwiringiza ubumwe bwacu n’Imana nk’abana, atuyobora mu bugingo bw’amasengesho, aradufasha kandi akadusabira, kandi akatubashisha gusenga. Mu yandi magambo, hamwe n’imigisha nk’iyi, ni iyihe mpamvu yo gutuma tudasenga? Imana yatumye tubasha kuyegera n’ibyo dukeneye (reba na Abefeso 6:18; Yuda 20).
Zekariya 12:10 ‘Kandi nzasuka ku nzu ya Dawidi no ku baturage b’i Yerusalemu umutima w’imbabazi n’uwo kwinginga; bazitegereza jyew’uwo bacumise; bazamuborogera nk’uk’umunt’aboroger’umwana we w’ikinege, bazamuririra bashavure, nk’uk’ umunt’ agirir’ umwana we w’imfur’ishavu.’
Abaroma 8:14-15 na 26 ‘Abayoborwa n’Umwuka w’Imana bose ni bo bana b’Imana: 15 kuko mutahaw’umwuka w’ububata ubasubiza mu bwoba; ahubwo mwahaw’Umwuka ubahindur’abana b’Imana, udutakisha tuti: Aba, Data!… 26 Uko niko n’Umwuka adufasha mu ntege nke zacu, kuko tutaz’uko dukwiriye gusenga; arik’Umwuka ubwe ni w’udusabira, anih’iminihw’itavugwa.’
Ibi bireba ibintu by’ibanze byinshi:
(1) Ingorane z’uko tudakwiriye: Dukeneye gusenga kubera ko tudakwiriye imbere y’Imana itunganye kandi yihagije kandi ifite ububasha bwo kuduha ibyo dukeneye mu bugingo bwacu. Irihagije muri byose, nta kitayishobokera, mu gihe twe atari ko turi. Ku muntu ibintu byinshi ntibishoboka ariko ku Mana ntakidashoboka (reba na Luka 1:37; 19:26; Mariko 9:23; 10:27; 14:36; Luka 18:27).
2 Abakorinto 2:16b ‘... Ariko mu bandi tur’impumuro y’ubugingw’izan’ubugingo. Kand’ibyo nind’ubikwiriye?’
2 Abakorinto 3:4-6 ‘Ibyo nibyo byiringiro twiringir’Imana kubwa Kristo: 5 s’uko twihagij’ubwacu, ngo dutekerez’ikintu cyose nk’ahw’ari twe cyaturutseho, ahubwo tubashishwa n’Imana, 6 niyo yatubashishije kub’ababwiriza b’isezerano rishya, batar’ab’inyuguti, ahubwo n’ab’umwuka: kukw’inyuguti yicisha, naho Umwuka ahesh’ubugingo.’
Matayo 17:20 ‘Arabasubiz’ati: N’ukwizera kwanyu guke: ndababwir’ukuri yuko, mwaba mufite kwizera kungana n’akabuto ka sinapi, mwabwir’uyu musozi muti, va hano, ujye hirya, wahava; kandi nta kizabananira.’
(2) Ingorane z’imbaraga z’abadayimoni: Dukeneye gusenga kubera intambara turwana n’imbaraga z’abadayimoni ziba akenshi ziruta izacu. Amasengesho aba akenewe ngo dukoreshe intwaro n’akamenyero k’imbaraga zisumba byose z’Imana zidutsindira umwanzi (reba Daniel 10:1 n’ikurikira).
Abafeso 6:10-18 ‘Ibisigaye, mukomerere mu Mwami no mu mbaraga z’ubushobozi bwe bwinshi. 11 Mwambar’intwaro zose z’Imana, kugira ngo mubashe guhagarara mudatsinzwe n’uburiganya bwa Satani. 12 Kuko tudakirana n’abafit’amaraso n’umubiri; ahubwo dukirana n’abatware n’abafit’ubushobozi n’abategek’iyi si y’umwijima, n’imyuka mibi y’ahantu ho mw’ijuru. 13 Nuko rero, mutwar’intwaro zose z’Imana, kugira ngo mubashe gukomera ku munsi mubi, kandi murangije byose, mubashe guhagarara mudatsinzwe. 14 Muhagarare mushikamye, mukenyey’ukuri, mwambaye gukiranuka nk’icyuma gikingir’igituza: 15 mukwes’inkweto, ni zo Butumwa Bwiza bw’amahoro bubiteguza: 16 kand’ikigeretse kur’ibyo byose, mutware kwizera nk’ingabo; niko muzashoboza kuzimish’imyambi ya wa Mubi yose yak’umuriro. 17 Mwakir’agakiza, kab’ingofero; mwakire n’inkota y’Umwuka, ni Yo Jambo ry’Imana; 18 mushengesh’Umwuka iteka mu buryo bwose bwo gusenga no kwinginga: kandi kubw’ibyo mugumye rwose kuba maso, musabir’abera bose.’
(3) Kutabasha kwacu kwera imbuto tutari mu Mana: Dukeneye amasengesho ngo twere imbuto. Tudafite Umwami nta cyo twabasha gukora. Amasengesho ni bumwe mu buryo tuzana imbaraga za Kristo gufasha umurimo wacu.
Yohana 15:5-9 ‘Ni jye muzabibu, namwe mur’amashami. Uguma muri jye, nanjye nkaguma muri we, uwo niwe wer’imbuto nyinshi, kukw’ari ntacyo mubasha gukora mutamfite. 6 Umunt’utaguma muri jye, ajugunywa hanze nk’ishami ryumye; maze barayateranya bakayajugunya mu muriro, agashya. 7 Nimuguma muri jye, amagambo yanjy’akaguma muri mwe, musabe icyo mushaka cyose, muzagihabwa. 8 Ibyo nibyo byubahisha Data, nuko mwer’imbuto nyinshi, mukab’abigishwa banjye. 9 Uko Data yankunze, niko nanjye nabakunze: nuko rero mugume mu rukundo rwanjye.’
(4) Iby’uko tugomba kwishingikiriza Imana: Dukeneye amasengesho kubera ibyo dukenera muri rusange mu bugingo bituma umuntu agizwe n’Imana yabimenya atabimenya. Isi ni iy’Uwiteka n’ibiyuzuye byose ni ibye. Ni we uha abana b’abantu (reba Zaburi 24:1 hamwe na 23:1; 50:10; 89:11; Ibyakozwe 14:17; na 1 Timoteyo 6:17). Ibintu byose bikomoka kuri We - ibyo kurya, imyambaro, amazu, ingendo, uburwayi, umurimo, kudufungurira Ijambo rye, gutegura imitima, abakozi bo gusarura, kandi bityo uru rutonde rugenda rukora kuri buri gace k’ubugingo - mu by’Umwuka, iby’umubiri, iby’amaranga-mutima, iby’ubwenge, n’ikintu cyose (Abefeso 6:18 n’ikurikira).
Abakolosayi 4:2-4 ‘Mukomeze gusenga, muba maso, mushima. 3 Kandi natwe mudusabire, kugira ngw’Imana idukingurir’urugi rwo kuvug’ijambo ryayo, tuvug’ubwiru bwa Kristo, ubwo nabohewe, 4 kugira ngo mbwerekane nk’uko nkwiriye kuvuga.’
Amasengesho yo kwizera asohoza byinshi kandi akuraho imisozi.
Yakobo 5:16 ‘Mwaturiran’ibyaha byanyu, kandi musabirane, kugira ngo mukizwe. Gusenga k’umukiranutsi kugir’umumaro mwinshi, iy’asengany’umwete.’’
Matayo 17:20 ‘Arabasubiz’ati: N’ukwizera kwanyu guke: ndababwir’ukuri yuko, mwaba mufite kwizera kungana n’akabuto ka sinapi, mwabwir’uyu musozi muti, va hano, ujye hirya, wahava; kandi nta kizabananira’
Amasengesho ni uburenganzira n’inshingano Imana yaduhaye nk’abizera b’abatambyi ngo duture ibitambo kandi tuyikorere mu izina ry’abandi mu kwerekana urukundo rwo kwitaho kw’Imana.
1 Petero 2:5-9 ‘Namwe mwubakwe, nk’amabuye mazima kugira ngo mub’inzu y’umwuka, n’ubwoko bw’abatambyi bwera bwo gutamb’ibitambo by’Umwuka, bishimwa n’Imana ku bwa Yesu Kristo. 6 Kuko mu Byanditswe harimw’aya magambo: Dore ndashyira muri Siyoni ibuye rikomez’imfuruka, ryatoranijwe, kandi ry’igiciro cyinshi, kand’uryizera ntazakorwa n’isoni. 7 Nuko rero, mwebw’ubwo mwizeye, muzi kw’ar’iry’igiciro cyinshi koko, naho kubanga kwizera, ibuy’abubatsi banze ni ryo ryahinduts’irikomez’imfuruka, 8 N’ibuye risitaza n’urutare rugusha. Basitara kw’ijambo ry’Imana ntibaryumvire, kand’ari bo ryagenewe. 9 Ariko mwebweho mur’ubwoko bwatoranijwe, abatambyi b’ubwami, ishyanga ryera, n’abant’Imana yaronse, kugira ngo mwamamaz’ishimwe ry’Iyabahamagaye, ikabakura mu mwijima, ikabageza mu mucyo wayo w’itangaza.’
Abaheburayo 13:15-16 ‘Nuko tujye dutambir’Imana itek’igitambo cy’ishimwe, tubiheshejwe na Yesu, ni cyo mbuto z’iminwa ihimbaz’izina ryayo. 16 Kugira neza no kugir’ubuntu ntimukabyibagirwe, kukw’ibitambo bisa bity’ari byo binezez’Imana.’
Nk’uko byavuzwe haruguru, iyo tugiye imbere y’Imana mu masengesho, tuba twemera ibyubahisha Imana. Tuba twemera kutihaza kwacu, no kwihaza kwe, urukundo rwe, ukutwitaho kibyeyi kwe, n’imigisha y’ubuntu bwe.
Yohana 14:13 ‘Kand’icyo muzasaba cyose mw’izina ryanjye, nzagikorera kugira ngo Data yubahirizwe mu Mwana We.’
Yohana 15:7-8 ‘Nimuguma muri jye, amagambo yanjy’akaguma muri mwe, musabe icyo mushaka cyose, muzagihabwa. 8 Ibyo nibyo byubahisha Data, nuko mwer’imbuto nyinshi, mukab’abigishwa banjye.’
Abaroma 15:6 ‘Kugira ngo muhimbaz’Imana y’Umwami wacu Yesu Kristo, ni yo na Se, n’umutim’umwe n’akanwa kamwe.’
(1) Ibyo dukeneye muri rusange
Abaheburayo 4:16 ‘Nuko rero, twegere intebe y’ubuntu tudatinya, kugira ngo tubabarirwe tubon’ubuntu bwo kudutabara mu gihe gikwiriye.’
‘Muyikorez’amaganya yanyu yose, kuko yita kuri mwe.’
(2) Kudukiza ibigeragezo
Matayo 14:36 ‘Baramwinginga ngo bakore ku nshunda z’umwenda we gusa: abazikozeho bose barakira.’
1 Petero 5:8 ‘Mwirind’ibisindisha, mube maso, kuk’umurezi wanyu Satani azerera nk’intare yivuga,ashak’uw’aconcomera.’
(3) Abategetsi b’igihugu
1 Timoteyo 2:1-4 ‘Irya mbere ya byose, ndaguhugurira kwingingir’abantu bose, no kubasengera no kubasabira no kubashimira: 2 ariko cyane cyane abami n’abatware bose, kugira ngo duhore mu mahoro tutabon’ibyago, twubah’Imana, kandi twitonda rwose. 3 Ibyo nibyo byiza byemerwa imbere y’Imana Umukiza wacu, 4 ishaka kw’abantu bose bakizwa bakameny’ukuri.’
(4) Abanzi bacu
Matayo 5:44 ‘Ariko jyeweho ndababwira nti: Mukund’abanzi banyu, musabire ababarenganya.’
(5) Abarwayi
Yakobo 5:13-15 ‘Mbese muri mwe harih’ubabaye? Nasenge. Harih’unezerewe? Naririmbir’ Imana. 14 Muri mwe harih’urwaye? Natumir’abakuru b’Itorero, bamusabire, bamusiz’amavuta mw’izina ry’Umwami. 15 Kand’isengesho ryo kwizera rizakiz’umurwayi; Umwami amuhagurutse: Kandi naba yarakoz’ibyaha, azabibabarirwe.’
(6) Umwizera ucumura (1 Yohana 5:16; Yakobo 5:14-15)
1 Yohana 5:16 ‘Umuntu n’abona mwene Se akor’icyaha, kitar’icyo kumwicisha, nasabe, kand’Imana izamuher’ubugingw’abakor’ibyaha bitar’ibyo kubicisha. Harihw’icyaha cyicisha: Sicyo mvuze kw’agisabira.’
Yakobo 5:14-15 ‘Muri mwe harih’urwaye? Natumir’abakuru b’Itorero, bamusabire, bamusiz’amavuta mw’izina ry’Umwami. 15 Kand’isengesho ryo kwizera rizakiza umurwayi; Umwami amuhagurutse: Kandi naba yarakoz’ibyaha, azabibabarirwe’
(7) Ubuhanga mu gusohoza inshingano yacu ikomeye: (a) ku bakozi bo gusarura; (b) ku gufungurirwa Ijambo ry’Imana; (c ) Kwamamaza Ubutumwa Bwiza mu buryo bwumvikana; no (d) gushira amanga no kugira akanya-bugabo mu kuvuga.
Luka 10:2 ‘Arababwir’ati: Ibisarurwa ni byinshi, arikw’abasaruzi ni bake: nuko mwinginge Nyir’ibisarurwa ngo yoherez’abasaruzi mu bisarurwa bye.’
Abakolosayi 4:3 ‘Kandi natwe mudusabire, kugira ngw’Imana idukingurir’urugi rwo kuvug’ijambo ryayo, tuvug’ubwiru bwa Kristo, ubwo nabohewe,’
Abefeso 6:18-19 ‘Mushengesh’Umwuka iteka mu buryo bwose bwo gusenga no kwinginga: kandi kubw’ibyo mugumye rwose kuba maso, musabir’abera bose. 19 Kandi nanjye munsabire, mpabwe kuvuga nshiz’amanga uko mbumbuy’akanwa, kugira ngo mmenyesh’abant’ubwiru bw’Ubutumwa Bwiza.’
Abefeso 6:20 ‘ Ari bwo mbereye intumwa yabwo, kandi mbohesherejwe iminyururu: mvuga ibyabwo nshize amanga, nk’uko binkwiriye.’
(8) Gufasha abizera gukura mu Ijambo ry’Imana no kugira imico nk’iya Kristo (reba Abefeso 3:14- 19; Abafilipi 1:9-11; Abakolosayi 1:9-14).
Abefeso 1:15-18 ‘Nicyo gituma nanjye, mmaze kumv’uburyo mwizer’Umwami Yesu, mugakund’abera bose, 16 mbashimir’Imana urudaca, nkabasabir’uko nsenze, 17 kugira ngw’Imana y’Umwami wacu Yesu Kristo, ari yo Data wa twese w’icyubahiro, ibah’umwuka w’ubwenge no guhishurirwa, bitume muyimenya; 18 ngw’amaso y’imitima yany’abon’ukw’ ahweza, mumeny’ibyo mwiringizwa n’Iyabahamagaye; mumenye n’ubutunzi bw’ubwiza bw’iby’azarag’abera.’
(1) Ba nk’uganira n’undi - Koresha amagambo yoroshye kandi ataziguye. Bwira Imana nk’uko wabwira umubyeyi, ariko na none uyihe icyubahiro no gutinya uwo Imana ari Yo, Umwami wa byose.
(2) Bumbura umunwa uvuge - Senga uko Imana ikuyoboye, nta kwisubiramo kutagira umumaro cyangwa gusubiramo amagambo wafashe mu mutwe.
(3) Vuga amagambo asobanutse - Vuga uranguruye ku buryo abandi bakwumva, basobanukirwa, kandi mugasangira ibyo urimo uvuga (1 Abakorinto 14:16).
(4) Erekana ubwenge - ntugasenge ukwirakwiza ibyaha - ibyawe cyangwa iby’abandi, cyangwa ngo unegurane mu izina ‘gusabira abandi’. Ntukabwirize mu masengesho, cyangwa ngo uhugure cyangwa ngo usubize cyangwa ngo wihimure ku wundi mu masengesho yawe hamwe n’abandi. Ibi narabibonye, ariko ntibiba bikiri amasengesho.
(5) Guceceka - ntukarakare mu masengesho n’ijwi riranguruye. Koresha iki gihe mu gukomeza gusenga bucece.
(6) Intumbero - iga kumumenya bitari ukumenya abandi.
(7) Inkunga mu gushyira hamwe - amasengesho ni ay’umwizera wese, si aya bake bibeshya ko ari bo bera. Umwizere wese ni umutambyi kandi abasha kwegera Intebe y’Imana (Abaheburayo 4:16; 1 Petero 2:4,9).
Isomo rikurikira muri iki gice ririmo amahame yo gusenga aboneka muri Luka 11.
88 W. E. Vine, An Expository Dictionary of New Testament Words, Fleming H. Revel, Westwood, NJ, 1966, p. 236.


text:
Jessica Ruiz yabashije kurenga inzitizi kutagira amaboko akora neza byamuteraga maze abasha kuba umunyabugeni wita ku bwiza bwo mu maso bakunze kwita make-up aho asiga produits zinyuranye abakiriya bamugana yifashishije umunwa.
Jessica Ruiz w'imyaka 26, aba mu mujyi wa Philadelphia ho muri Leta zunze ubumwe za Amerika akaba akora umwuga wo gukora Make-up. Yavukanye ubumuga bwitwa arthrogryposis ubu bumuga bukaba butamwemerera kuba yanyeganyeza amaboko ye cyangwa ngo ayazamure uko abishatse.
Jessica ajya gutangira uyu mwuga ngo byahereye akiri umwangavu ubwo yatangiye ashaka uburyo yajya yiyitaho ubwe agatunganya mu maso he ahasiga ibintu binyuranye nk'amavuta, puderi n'utundi abagore bisiga kugira ngo yumve nawe afite ishema mu bandi. Ngo ntibyari byoshye ariko Jessica yagiye yiga uburyo yamanura umutwe akawugeza ku kiganza cye cy'ibumose kugirango yisige.
Aha Jessica arimo arita ku mukiriya we amukorera make-up
Uyu ni umukiriya we amaze gukorera. Jessica yize uburyo bwe bwo gukora make-up nyuma y'uko ku ishuri batangiye kumunnyega.
Ubwo yaganiraga na Yahoo yagize ati:
Abakobwa twigananaga bajyaga banyita amazina atandukanye gusa uwo munsi byarahindutse. Naje nikoreye make-up maze baratangara. Bati Wow! urakeye pe!
Kunnyega ntibyahise bihagararira aho ariko uko bambonaga byarahindutse kandi nanjye ubwanjye uko nibonaga byarahindutse. Kubasha gukora ibitsike n'ingohe zanjye neza byatumye numva nifitiye ikizere kandi numva mfite ishema muri bagenzi banjye.
Yongeyeho ko yagize ubuhanga mu gukora make-up uko igihe cyashiraga bituma ndetse bagenzi be bamwiyambaza ubwo bari bagiye gukora ibirori byo kurangiza amashuri.
Uyu ni we Jessica Ruiz ufite ubumuga ku maboko yombi.
Jessica Ruiz atetse. N'ubwo afite ubumuga bw'amaboko ariko yabashije gukoresha neza ibindi bice by'umubiri bibasha gukora.
Urebye ibyo Jessica akora wagirango ni filimi cyangwa se ukagirango urarota gusa ni impamo. Uyu mukobwa akora imirimo myinshi yifashishije umunwa we ndetse akabasha no kubona amafaranga amutunga ayakuye mu mwuga we wo gukora make-up dore ko amaze no kugira abakiriya benshi kubera ubuhanga abifitemo. Kugira ubumuga rero ntibivuze kudashobora cyangwa kubaho usabiriza kuko abamugaye na bo bashobora gukora byinshi ndetse bakarusha abadafite ubumuga kubikora neza.
Reba hano video y'ukuntu akora akazi ke
Source: dailmail
Mukunzi wacu fasha ubwanditsi bwacu ukora Share, ukanda Like cyangwa uduha igitekerezo kuri iyi nkuru. Ni igikorwa gito ariko gisobanuye byinshi kuri twe. Tubaye tugushimiye


text:
Akenshi abana iyo bakiri bato bakunze gukoresha impande zose mu byo bakora ku buryo bigora kumenya niba azakoresha indyo cyangwa imoso. Dore ibintu bine byagufasha kumenya uruhande umwana wawe akoresha :
1.Ese iyo agiye gukora ikintu gisaba ko yitonda nko gushushanya, nko guhagarara ku kaguru kamwe atanyeganyega akoresha uruhe ruhande ?
2.Iyo utereye umwana wawe umupira awugusubiza akoresheje akahe kaguru ?
3.Nkiyo umubwiye kumva uburyo isaha inshinge zayo zivuga agashyira ku gutwi akoresha ukuhe gutwi ? ni ukuhe gutwi kumworohera kumva ibintu bidasakuza cyane bimusaba gushira hafi cyane y’ugutwi ?
4.Ushobora gufata urupapapuro ugasiga akanya gato ko kureberamo ukaruha umwana ngo agire icyo areberamo.Ese ashira ku jisho ryo ku ruhe ruhande ?
Hari abandikisha imoso ariko ibindi byose agakoresha indyo,hari n’abakora ibintu byose iburyo cyangwa byose ibumoso.
Akenshi iyo umwana akoresha indyo ntabwo bamwibazaho kuko mu isi igice kinini gikoresha indyo.Ariko binabayeho ko usanze umwana wawe akoresha imoso,ntibikwiye kuguhagarika umutima no kumukubita nkuko byahoze kera. Bivuze ko ari ko ameze kandi nta mbogamizi biteye. Igice cy’iburyo cy’ubwonko bwe ni cyo kiba kiyobora umubiri we,kugerageza kubihindura ni byo bimuvangira kuko aba atari ko ateye.
Wamenya ute niba umwana wawe akoresha indyo cyangwa imoso
Akenshi abana iyo bakiri bato bakunze gukoresha impande zose mu byo bakora ku buryo bigora kumenya niba azakoresha indyo cyangwa imoso. Dore ibintu bine byagufasha kumenya uruhande umwana wawe akoresha :


text:
Ikanzu igerekeranye bakunda kwita ikanzu ifite etage, ni imwe mu myambaro ikunze kugaragara cyane mu myambarire ya kinyafrika aho ubona ko ari umwenda wiyubashye kandi ushimishije kureba bitewe n’uburyo bwihariye uba udozemo.
Mu gihe wambaye iyi kanzu ushobora gushyiraho inkweto ndende cyangwa ingufi bitewe nibyo ukunda kuko byose bijyana n’iyi kanzu.
Ikanzu igerekeranye
Ikanzu igerekeranye bakunda kwita ikanzu ifite etage, ni imwe mu myambaro ikunze kugaragara cyane mu myambarire ya kinyafrika aho ubona ko ari umwenda wiyubashye kandi ushimishije kureba bitewe n’uburyo bwihariye uba udozemo.
Labels: kwambara


text:
Boniface, izina ry’umuntu uzi kuvugira mu ruhame
Boniface ni izina rifite inkomoko mu Kilatini kuri Bonifatius rikaba risobanura umunyamahirwe.
Bimwe mu biranga ba Boniface
Ni umuntu uba uzi kuvugira mu ruhame, uzi kuririmba , gukina amakinamico na za filime n’ibindi byose bikorerwa imbere y’imbaga y’abantu benshi nko kuyobora ibitaramo.
Aho ari hose, Boniface aba ayobora ntayoborwa kandi bitewe n’uko yigirira icyizere abantu barabimukundira.
Ni umunyamwete ariko kandi ugira amahane iyo bikomeye gato agaragaza ubukana ubwe.
Boniface ni umuntu ugaragaza ko atuje ukaba ariko mu by’ukuri bitandukanye n’uburyo yitereye bwo kuba umunyabirori no gukunda aho bishyushye.
Ni umunyamatsiko kuri buri kintu cyose abonye, aba yibaza impamvu yacyo.
Aba azi ko kugira ngo abashe kugera ku ntego ze agomba kwemeza abantu. Ibyo rero usanga abizi, bigatuma afatwa nk’umuntu w’indyarya.
Iyo akiri umwana , ababyeyi baba bagomba kumwegera no kumuba hafi kuko usanga aba adakunda gusabana n’abandi bana.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Mu ryamukuru rya none kuri City Radio 88.3 reka umusaza Oswald abaganirire ku bwoba umuntu agirira ikintu kigiye kuba ariko atazi uko kiraba kimeze. Nka bwa bundi umuntu agira mbere y’uko atangira ikizamini cyangwa irindi bazwa iryo ari ryo ryose.
Ubwoba bw’icyo utazi bugirwa n’inyamaswa zoze aho ziva zikagera. Akamaro kabwo ni ntagereranywa kuko ari bwo butuma inyamaswa ifata ingamba zo kwirinda no kwitabara.
Ku bantu, ubwoba nk’ubu bushobora kuba ubw’umuntu umwe cg bukabafatira icyarimwe ari benshi iyo bari kumwe. Ni bwa bwoba umuntu agirira ikintu yumva ko ari kibi kigiye kumubaho. Ngira ngo nta wudatinya urupfu, umwijima, gucyura umunyu kimwe n’iriya stress umuntu agira iyo azi ko hari impinduka zigiye kubaho. Nk’iyo hari bamwe mu bakozi bari busezerwe cyangwa perezida ari bushyireho guverinoma nshya.
None se ni nde utagira ubwoba iyo agiye gufata ijambo imbere y’abantu benshi. Mpise nibuka umwarimu watwigishaga mu mashuri yisumbuye watubwiye ukuntu yagiye gusoma bwa mbere mu buzima bwe isomo mu misa ku Nyundo ubwo bigaga mu mashuri yisumbuye. Ati “Muzi uko byangendekeye, umufurere yanyeretse aho ijambo ndasoma riri muri bibiriya, nshyiramo akamenyetso, ndaryitoza. Yambwiye ko iyo usomera abantu utagumisha amaso mu gitabo; ko ahubwo unyuzamo ukararanganya amaso mu usomera. Ati “Reka nzacishe amaso mu bakristu maze ningaruka muri Bibiriya nyoberwe aho nari ngeze. Nagiye kumva numva ibyuya mu kwaha biramanutse, amaguru mu ipantaro aba nk’amaboko, nyoberwa iyo ndi maze mpfa gusoma imirongo mbonye n’itari kuri gahunda.”
Ubwoba si ikintu mwa bantu mwe. Iyo bukabije hari abo butuma biyihagarikaho. Hari n’umusore wambwiye ko umunsi umwe yari mu kizami maze ahera ku kibazo cya mbere asanga atagishobora, icya kabiri biba ibyo, arakomeza agera ku cya nyuma asanga nta nta kimwe yashoboramo. Muzi ibyahise bimubaho? Yahise ngo yirangirizaho.
Bene ibi nibigira uwo bibabaho ntikagirengo ararwaye kuko ntibishobora kukubaho igihe cyose. Uko ugenda umenyera ibigutera ubwoba ni ko ubwoba bugeraho bugashira. Ngira ngo muzi umugani uvuga ngo “wirukankana umugabo cyera ukamumara ubwoba!”
Ubutumwa bwanyu umusaza Oswald arabutegereje kuri facebook kwa Oswald Oswakim no ku rubuga rwe http://www.oswaki.wordpress.com.


text:
“ariko kimwe cyo nibagirwa ibiri inyuma, ngasingira ibiri imbere.” Abafilipi 3:13
Ukuri kuzuye ni uko hari ibintu umuntu adapfa kwibagirwa mu buzima. Amakosa ahora agaruka mu bitekerezo byacu, Amagambo n’ibihe duhora twifuza ko byagaruka mu buzima bwacu, Ibihe bibi byatubayeho, Abatugambaniye, abadukoreye ibintu bishishana, igihombo twagize mu buzima n’uguhemukirwa k’uburyo bwose.
Gusa ariko turamutse turi abantu bashyira mu gaciro, twasanga ibitwangiza Atari ibyabaye . Niyo mpamvu ibyo byabaye byose bikwiye kwibagirana.
Hari ibibazo dukunda kwibaza mu buzima kandi bigira uruhare mu kutwangiza: Kubera iki ntari mwiza nka runaka? Kubera iki ntambara ngo mberwe nka runaka? Kubera iki ntameze nka runaka? Kuki ndi umunyantegenke?...Kubera iki: ni ikibazo gukomeye cyane gishobora kugira byinshi gihindura ku cyerekezo duha ubuzima bwacu. Ibi nibyo bitwangiza imbere (Mu bitekerezo).
Reka turebe uburyo Imana yo yibagirwa: “Ubwanjye ni jye uhanagura ibicumuro byawe nkakubabarira ku bwanjye, kandi ibyaha byawe sinzabyibuka ukundi.”Yesaya 43:25
Imana si uko itagira icyo yitaho. Nanone si uko itabasha kumenya ibyahise byacu. Ibi ni ibitugaragariza gusa ko Imana itifuza ko ibyatubaye ho bibi bigira uruhare mu kwangiza ahazaza hacu. Ntabwo yita ku mafuti yacu iyo tuyihannye by’ukuri.
Imana Ishaka gusenya muri twe ibyo byose bitwangiza ihereye imbere. Irifuza kutubabarira ibyaha byacu byose, ikaduha amahoro yo mumutima atuma twibagirwa ibyahise, tugasingira ibiri imbere.
Ibi birashoboka. Hari abo byashobotse. Nawe byashoboka. Ntidukwiye gutegekwa nabyo. Ntabushobozi bigufiteho. Imana yahise mo kubyibagirwa kugira ngo Iduhe ikirutaho kuba kiza. Icyo tuzajya duhora twibuka iteka. Tuzirikana ko yatanze ubugingo bwacu kugira ngo tubashe gukira.
Iki nicyo dukwiye kwitaho, kuko niho tubasha kubonera amahoro. “Uyu ni umubiri wanjye ubatangiwe. Mujye mukorera mutya kugira ngo munyibuke.” Luka 22:19


text:
Ubuyobozi bwa Koperative COOPRIKI-Cyunuzi ihinga umuceri mu gishanga gihuriweho n’uturere twa Ngoma na Kirehe, buratangaza ko bwatangije gahunda yo kugabirana inka, mu myaka igera 3 zikaba zimaze guhabwa abasaga 30, intego ikaba ari uko buri munyamuryango yoroza mugenzi we kugeza igihe bose bazagererwaho.
Koperative COOPRIKI igizwe n’abanyamuryango bagera ku 3,583, ikaba ikorera ubuhinzi bw’umuceri wo mu bwoko bwa kigori kuri hegitari zisaga 500 mu gishanga cya Cyunuzi.
Mu kiganiro n’Imvaho Nshya, umuyobozi w’iyi Koperative Maniraguha Patrick, yatangaje ko batangiye gahunda yo kurozanya inka mu banyamuryango, hagamijwe ko buri munyamuryango wa koperative yabo atunga inka, ikamufasha kubona amata ndetse n’ifumbire imufasha kongera umusaruro uva ku buhinzi.
Asobanura ko zitangwa hagendewe ku bushobozi bw’imiryango y’abagize iyi koperative, abasanzwe batoroye akaba ari bo baherwaho ariko intego ikaba ari uko buri wese yarora inka, bityo n’ubuhinzi bakora bukajya bwunganirwa no kunywa amata, kandi hakanaboneka ifumbire y’imborera nziza ituma umuceri bahinga uba wujuje ubuziranenge.
Maniraguha avuga ko iyi gahunda ya Girinka muhinzi w’umuceri bayitangiye bahereye ku nka zirindwi bahawe n’umushinga RCCP, none ubu ngo zimaze kugera kuri benshi.
Yagize ati “Mu rwego rwo kugira ubuzima bwiza ubu dufite gahunda yo koroza buri munyamuryango inka, ni umuco mwiza dukomora kuri Nyakubahwa Perezida wa Repubulika, wifuza ko buri munyarwanda anywa amata, kandi akabona ifumbire.
Natwe rero ku nkunga y’umushinga wa RCCP abanyamuryango b’iyi Kopertaive ihinga umuceri ubu baragerwaho na gahunda ya Girinka, aho uyu mushinga watangiye utanga inka zirindwi, zikaba zigenda zororoka ari nako borozanya zikaba zimaze kugera ku barenga 30.”
Abanyamuryango ba COOPRIKI nubwo ari benshi, abaganiriye n’Imvaho Nshya bagaragaje ko iyi gahunda yo korozanya inka bayitezeho byinshi, kuko hari abatarabashaga kubona ifumbire ihagije bakoresha mu buhinzi bwabo.
Bagaragaza ko mu gihe buri wese azaba yoroye inka bazajya banywa amata kandi bakabasha kubona n’ifumbire nziza, bakemeza ko n’ubuhinzi bw’umuceri bakora buzazamura umusaruro babonaga.
Umwe mu banyamuryango yagize ati “Ubu dufite inka, buri munyamuryango baramworoza, zatangiye ari 7, ubu rero izo nka uko zibyaye natwe buri muntu agenda yoroza mugenzi we, gutyo gutyo.”
Annonciata Mukankwira, umuhinzi w’umuceri wo mu murenge wa Mushikiri, avuga ko nibagerwaho n’izi nka ari benshi, ngo n’umusaruro w’ubuhinzi bakora ushobora kwiyongera.
Yagize ati “Ni gahunda tubona ari nziza kuko uretse no kuba tuzabasha kunywa amata, n’ubuhinzi dukora buzatera imbere, ifumbire izaboneka nyinshi, bitume n’umusaroro umuntu yashoboraga kubona mu buso ahingaho wiyongera.”
Koperative COOPRIKI-Cyunuzi ihinga umuceri yatangiye mu mwaka wa 2006, ku buso bungana na hegitari 528, yezaho toni zisaga ibihumbi 2 ku gihembwe kimwe cy’ihinga.
Ubuyobozi bw’Akarere ka Ngoma buvuga ko bwahawe isomo rikomeye n’ideni ry’amafaranga y’u Rwanda agera kuri miliyoni 80 akarere karimo kwishyurira ishuri ryisumbuye rya Mutenderi (ES Mutenderi), (...)
Bamwe mu baturage bo mu mirenge wa Rugabano na Rubengera mu karere ka Karongi, barasaba ko bahabwa uburenganzira bwo kubyaza umusaruro imirima yabo, kuko kuyegurira rwiyemezamirimo babibonamo (...)
Ubuyobozi bw’Akarere ka Nyamasheke buravuga ko buhangayikishijwe n’ikibazo cy’abaturage 324 bafite imitungo yabo yangijwe mu ikorwa ry’umuhanda Nyamasheke-Karongi, magingo aya bakaba batarahabwa (...)
Minisitiri w’ubutegetsi bw’igihugu Kaboneka Francis, arasaba abanyarwanda kubungabunga umutekano w’igihugu, ariko ugahera mu ngo zabo, abarara barwana bakabyihana kuko nabyo bibarwa mu bihungabanya (...)
Itorero Méthodiste Libre mu Rwanda ryagabiye inka abapasiteri 21 bageze mu zabukuru, mu rwego rwo kubafasha kugira amasaziro meza. Ubuyobozi bw’iri torero bwemeza ko ari ubwa mbere gahunda nk’iyi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ku muntu utarasomanaho na rimwe yumva gusomana bigoye, ariko kandi ni byo. Gusoma umugore, umukobwa, umuhungu cyangwa umugabo bwa mbere ntibyoroshe. Kubibona mu mashusho biroroshye ariko kubishyira mu bikorwa ni ikindi.
Aha twaguhitiyemo uburyo wakwitwara mu buryo bwo gusomana.
1.Ntabwo ugomba gusoma umukunzi wawe gusa ari uko mugiye guhuza igitsina.
Gusomana bigomba gukorwa buri gihe nk’ikimenyetso cy’urukundo mufitanye.
2.Kugira ngo utigora mu gusomana, wikwishyiramo ibitekerezo byinshi byo gusomana nka kanaka wabonye cyangwa wumvise. Soma umukunzi wawe mu buryo busanzwe kandi bworoshye umwereka ko umukunze.
3.Mbere y’uko usoma umukunzi wawe cyangwa undi muntu ugomba kumenya niba abishaka. Ushobora kubimusaba cyangwa ukareba ibimenyetso byerekana ko agushaka nko kuba arimo kukwegera cyane cyangwa akumwenyurira k’uburyo ubona ko agukunze.
4.Ntugatamire umunwa wose w’umukunzi wawe. Abagore ntibakunda umuntu ubasoma ku buryo iminwa itoha cyane.
5.Ntugakomeze iminwa yawe. Jya ureka iminwa yorohe. Ntugafunge iminwa yawe. Ugusoma agomba kumva iminwa yawe yoroshye, yirekuye kandi ishimishije, imutegereje.
6.Abagore benshi bakunze gusomwa banakorwa mu misatsi. Ntukibagirwe gukora mu misatsi y’umugore wawe cyangwa undi mukunzi.
7.Ntabwo ari ngombwa ko ukoresha ururimi kugira ngo gusomana biryohe}
. Gusomana kwinshi kuryoha ntigukoresha ururimi. Gukoresha ururimi(French Kiss) biraryoha ariko iyo umuntu abisobanukiwe neza. Niba utabisobanukiwe, byihorere gusomesha iminwa biraryoha na byo.
8.Iyo umaze kumenyerana n’umukunzi wawe ushobora kugerageza uburyo bwo gusomana bwabashimisha.
9.Ntugasuzugure gusomana. Ni ubryo bwo kuvuga ibyo udashobora kwatuza amagambo! Kumubwira ko umukunda kandi ko wifuza ko muba umwe. Abagabo benshi babona ko gusomana ari inzira ifite aho ibaganisha-ku gitsina. Ni byiza kubaha gusoma ukabikora ubikunze, iyo umugore abibonye ashobora kugusaba ko mujya mu yindi ntera.
10.Ni byiza gusomana uhumirije.Ushobora gutangira gusomana ureba ariko iyo iminwa imaze gukoranaho ni byiza gufunga amaso kuko bituma wibagirwa byose ugatekereza gusa ku gikorwa cyo gusomana. Abantu bakunze kuvuga ko niba umugabo arimo kugusoma areba ataba akwitayeho. Ni byo. Nuramuka urimo gusomana n’umuntu ukabona arakanuye uzamenye ko utamuba mu mutima!
11.Mbese urashaka ko agusoma? Mwegere. Umusekere, umurebe mu maso aho kureba hirya cyangwa hasi. Wikwipfumbata ahubwo irekure. Ugomba kwerekana ibimenyetso by’uko ushaka ko agusoma .Ku bagore, niba wifuza ko umugabo agusoma ugomba kwicara umwegereye kandi umureba. Niba muhagaze ntugomba kumutera umugongo. Ahubwo uramwegera ukamureba mu maso! Ushobora kumusaba ko agufungira neza iherena cyangwa akurebera niba urunigi rwawe rufunze neza! Kugira ngo abikore bisaba ko akuzengurutsa amaboko icyo gihe uhita umureba mu maso uteretse amaso ukamuhamagara mu izina n’akajwi koroshye. Ntiyabura kugusoma.
12.Gusomana n’igitsina. Iyo musomanye cyane hari igihe muba mwumva mushatse kujya ku yindi ntera. Si byiza ko mujya mu yindi ntera mutabyiteguye kubera ingaruka ziterwa no guhuza ibitsina bitateguwe. Ni byiza guhitamo gusomanira ahantu byatuma mudashobora guhuza ibitsina nko mu busitani bwa rusange cyangwa muri film. Gusomana mwicaye ku buriri akenshi bivamo guhuza igitsina.
13.Gira isuku! Ugomba koza mu kanwa kandi ukaba uhumura neza!


text:
Twisekere:Niba koko unkunda mbabarira umpuze na Bob
1.Umwana yabwiye se ati "Papa ndashaka ko umpa umunani nkubaka nkarongora. Se ati “Mwana wanjye se uzarongora nde ko abakobwa babuze n’abariho ko nta rukundo bagira?” Umwana ati “Nzarongora nyogokuru (nyina wa Se ) mbona ankunda cyane. Se ati “Wa mwana we warasaze uzandongorera mama nta soni?”Umwana ati “Njyewe se ko wandongoreye mama nakugize nte?”
2.Umuhungu yabwiye umukobwa bari inshuti ati “Nta mafaranga mfite nka Bob, kandi nta mitungo ngira nka Bob, yewe nta bigo by’ubucuruzi ngira nka Bob, nta modoka nta n’inzu ngira nka Bob. Ariko nubwo ntari umukire nka Bob, ndagukunda kandi ndifuza ko umbera umugore nkakubera umugabo.”
Mu gihe umusore yari akirangiza kuvuga, umukobwa yahise amuhobera cyane, amusomagura ku mataka aramubwira ati “Niba koko unkunda ndakwinginze mbabarira umpuze na Bob.”
3.Joriji mu ruhame rw’abandi bakirisitu, aterura ijambo aravuga ati “Njya nsoma muri Bibiliya ngahera mu itangiriro nkaminuka mu Byahishuwe nta na hamwe ndasanga handitse ifiriti,cyangwa amakaroni, ariko ba sha, muzasome neza ibice byinshi usanga bivuga umutsima, umutsima, umutsima. Yemwe akawunga na ko kazajya mu ijuru.”
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Iyo ubwiriza uba ugamije iki? - Ken Collins
Ubwo nigaga mu ishuri rya tewolojiya, mwalimu yadusabye kwandika mu magambo arambuye icyo tuba tugamije mu kubwiriza kwacu. Dore jyewe ibyo nanditse:
1. Mba nigisha Abakristo banjye.
Bitewe n’uko twemera ko Imana ituye mu bantu bayo binyuze muri Kristo Yesu, turahamya ko Imana ivuganira n’abantu muri twe. Umwuka Wera ntavuganira natwe mu ijuru, ahubwo anyura mu byanditswe byera nk’uko byahumetswe n’Imana muri Bibiliya, no mu byo duhura na byo mu buzima bwacu bwa buri munsi. twebwe usanga duhindagurika, ni cyo gituma mporana umukoro wo gusobanurira abantu icyo Bibiliya idutegeka. Ni ukuvuga ko iyo mbwiriza nigisha abantu, ntabigisha iby’ubwenge bw’isi ahubwo mbigisha ubwenge bw’Imana.
2. Mba ngira ngo nigishe buri Mukristo kwizera ku giti cye.
Buri Mukristo wese agira ubuhakanyi muri we, bitewe n’uko anyura mu makuba n’imibabaro bikamutera kutabaho nk’uko abyifuza. Ku bw’ibyo, Abakristo banjye basa n’ababana n’iyi mibabaro yabo rwihishwa no mu kato kuko babona nta mwene Se ubasha kubatabara ngo abakize. Sinagarukira ku kwigisha gusa, kuko hariho abababajwe n’ubugingo bwabo kandi singomba kubareka!
3. Mba nshishikariza Abakristo banjye ngo bahinduke abigishwa.
Njya mbona ko abantu bake gusa ari bo basenga n’imitima yabo yose bati “Mwami Yesu, injira mu mutima wanjye.” Ibi rero biterwa n’uko hagati yo gukizwa no gupfa harimo igihe, bityo ntiduhange amaso mu ijuru aho tugana.
Iyo itorero riza kuba inyamaswa, kwigisha kwa Gikristo kwari kuba amagufwa yayo, no kwizera kukaba inyama zayo. Nyamara inyamaswa ifite inyama n’amagufwa ntiba yuzuye. Inyamaswa idatera intambwe cyangwa ngo isabane n’ibidukikije iba ipfuye. Cyangwa se nk’uko Yakobo abivuga, kwizera kutagira imirimo kuba gupfuye. Iyo mbwiriza rero, iyo maze kwirukana abadayimoni dusanga mu Mubwiriza, iyo maze kubwira Abakristo ubutumwa bwiza, ngomba no kubashishikariza kuba abigishwa.
Twatura ko Yesu Kristo ari Umwami, ariko abadayimoni na bo barabyatura mu Isezerano Rishya. Noneho watandukanya ute Umukristo n’umudayomoni? Ibi bigaragazwa no kumvira Imana, no kuyikorera, no kuba abigishwa n’abagaragu, ni cyo kidutandukanya n’abadayimoni. Ni uko rero iyo mbwiriza ngomba guhamagarira Abakristo gukora.
4. Mba nubahisha Imana.
Imana yubahishwa n’uko abana bayo barwanye bakanesha. Abakristo banjye bahora barwana n’umutima ugomera Imana. iyo mbigishije, nkabirukanamo abadayimoni mbavuga mu mazina kandi nkabahamagarira kuba abigishwa, ubwo ni bwo gusa bazabasha kunesha. Iyo banesheje, imana ihabwa icyubahiro.


text:
Nyaruguru: Abakuru b’imidugudu baributswa ko batorwa nta mushahara basezeranyijwe
Ubuyobozi bw’akarere ka Nyaruguru buributsa abakuru b’imidugudu ko batorwa nta mushahara basezeranyijwe, bityo bakirinda guhemukira abo bashinzwe kuyobora babaka ruswa kugirango bakunde babahe serivise. Ubuyobozi More...
Rubavu: abanyamuryango ba FPR barasabwa guteza imbere ibikorwa by’imidugudu
Inama yahuje abanyamuryango ba FPR Inkotanyi taliki ya 12 Gicurasi, 3013 mu karere ka Rubavu basanze bakwiye guteza imbere ibikorwa by’amajyambere ku rwego rw’imidugudu kugira ngo bishobore kugera More...
Rwanda | Kayonza: Itorereo ry’igihugu ku rwego rw’umudugudu ryatangijwe
Itorero ry’igihugu ku rwego rw’umudugudu ryatangijwe mu murenge wa Nyamirama tariki 30/08/2012 ku rwego rw’akarere ka Kayonza. Mu muhango wo gutangiza itorero ry’igihugu ku rwego rw’ako More...
Rwanda | Rukara: Akagari ka Kawangire kamaze guhugura abatoza b’itorero ry’igihugu ku rwego rw’umudugudu
Akagari ka Kawangire ko mu murenge wa Rukara mu karere ka Kayonza kamaze gutoza intore zizatoza abandi baturage ubwo itorero ry’igihugu rizaba ritangiye ku rwego rw’umudugudu. Intore zigera kuri 80 More...
Rwanda | Kamonyi: Itorero ryo kurwego rw’umudugudu rizafasha mu iterambere n’umuco
Nyuma y’uko hamwe na hamwe mu midugudu igize akarere ka Kamonyi hatangijwe itorero ry’igihugu kuri urwo rwego, abaturage bavuga ko bunguka ubumenyi bwinshi buzabafasha mu gukunda igihugu, kubana neza, More...
Rwanda | Kayonza: Gushyira itorero ku rwego rw’umudugudu bizatuma abaturage bose bagira indangagaciro z’umunyarwanda nyawe
Ubuyobozi bw’akarere ka Kayonza bugiye kumanura ibikorwa by’itorero ry’igihugu kugeza ku rwego rw’umudugudu kugira ngo abaturage bose bagire indangagaciro na kirazira zibereye umunyarwanda. Kumanura More...
Rwanda | Kamonyi: Hatangijwe gahunda y’itorero ku rwego rw’umudugudu
Kuri uyu wa 02 Kanama 2012, mu midugudu yose igize akarere ka Kamonyi, hatangijwe gahunda y’itorero ry’iguhu, aho abaturage bazakurikirana inyigisho z’umuco ushingiye ku Ndangagaciro na Kirazira More...
Rwanda | Nyagatare: Abaturage barishimira kwegerezwa itorero ku rwego rw’umudugudu
Abaturage batuye mu Murenge wa Rwimiyaga mu Karere ka Nyagatare, mu kiganiro cyahuje ukuriye iterero mu karere n’abaturage bari biganjemo abayobozi b’ubutugari n’abayobozi b’imidugudu More...
Inshingano zo kuyobora umudugudu ziharirwa umuntu umwe muri batanu bawushinzwe.
Mu mahugurwa Komisiyo y’Igihugu y’amatora(NEC) yageneye abashinzwe Komite Nyobozi na Njyanama mu midugudu igize umurenge wa Muhima, abahuguwe bavuga ko umukuru w’umudugudu ari we wenyine usigaye More...
Itorero ry’abanyamabanga b’utugari rigiye gutangira
Umunyamabanga nshingwabikorwa w’akagari ka Kakibungo umurenge wa Gitoki Taliki ya 23 Gicurasi, 2012 biteganyijwe ko abanyamabanga nshingwabikorwa b’utugari bazajya mu itorero kugirango baganirizwe More...


text:
Kuva kera hari Abanyarwanda bakoraga umwuga w’ubuvumvu. Uburyo bororagamo inzuki ariko ntibwabahaga umusaruro uhagije nk’utangwa n’ubuvumvu bwa kijyambere kuri iki gihe. Imizinga ya kijyambere na yo igira uko yitabwaho kugira ngo itange umusaruro uhagije. Barahira Jean de Dieu, umukozi wa ARDI, umuryango ukora imirimo myinshi harimo gufasha abavumvu, arabisobanura.
Umuzinga gakondo ushobora kwera ubuki buri hagati y ‘ibiro bitanu na birindwi ku mwaka, mu gihe uwa kizungu witaweho neza wera hagati ya 40 na 60. Abavumvu bo hafi y’ahitwa mu Muyogoro ho mu Karere ka Huye bo bamaze gutera imbere ku bury obo umuzinga umwe wera ibiro 80 ku mwaka.
Ibi rero ngo bituruka kuri tekiniki nyinshi harimo kumenya gusuka inzuki mu muzinga, dore ko akenshi inzuki zitijyana mu mizinga ya kijyambere. Ngo abavumvu babanza kwifashisha imizinga gakondo, hanyuma bakazakura za nzuki muri iyi mizinga gakondo bazisuka mu ya kijyambere.
Indi tekiniki ni iyo kumenya kugaburira inzuki mu bihe bibi. Barahira ati “mu bihe by’imvura, inzuki ntizibasha kujya gutara ku buryo zishobora kwicwa n’inzara. N’iyo izuba ryabaye rirerire ni uko kuko zitabasha kubona indabyo zihovamo insinda (ibiryo by’inzuki ndlr).
Mu byo bagaburira inzuki rero harimo ifu ya soya bavanga n’ubuki cyangwa umutobe w’isukari. Agatsima gakorwa muri iyi mvange akenshi kagaburirwa inzuki mu bihe bibi cyane cyane hagati y’ukwezi kwa 3 n’ukwa 5, ndetse n’ukwa 10 n’ukwa 11.
Indi tekiniki ni iyo kuvugurura inziru. Urwiru rushaje, rukeneye gusimbuzwa urufite imbaraga, ni urutera amagi make, cyangwa rukabyara za mpingwe, ni ukuvuga ibigabo biguma mu muzinga ntibijye gutara, mu gihe umuzinga uba ukeneye inzuki z’impashyi kugira ngo were neza.
Abavumvu babigize umwuga rero bamenya tekiniki zo korora urwiru rushyashya, bakamenya no kurusimbuza urushaje.
Uretse inziru, ibishashara na byo biravugururwa kuko ibishaje binukira inzuki bikaba byatuma zihunga umuzinga. Ibi na byo, abavumvu babigize umwuga bamenya uko babyifatamo.
Na none kandi, inzuki ziba zikeneye kororerwa ahari urwuri rwazo, ni ukuvuga ahari ibiti bifite indabo, ku buryo inzuki zitara hafi. Barahira ati « iyo inzuki zijya gutara kure hari igihe zigwa mu nzira kubera kunanirwa. Ni byiza ko zororerwa ahari urwuri hafi mu rwego rwo kubungabunga ubuzima bw’impashyi. »
Abifuza kuba abavumvu nababwira iki. Urubyiruko ruvuga ko rwashomereye rero rushatse rwakwegera ARDI cyangwa indi miryango itegamiye kuri Leta ifasha abavumvu kubigira umwuga, maze u Rwanda rukazaba koko igihugu gitemba amata n’ubuki, bihereye ku buvumvu bw’umwuga hamwe na gahunda ya Girinka.
Ibanga ryo kubona umusaruro mwinshi w’ubuki ni irihe ?
Kuva kera hari Abanyarwanda bakoraga umwuga w’ubuvumvu. Uburyo bororagamo inzuki ariko ntibwabahaga umusaruro uhagije nk’utangwa n’ubuvumvu bwa kijyambere kuri iki gihe. Imizinga ya kijyambere na yo igira uko yitabwaho kugira ngo itange umusaruro uhagije. Barahira Jean de Dieu, umukozi wa ARDI, umuryango ukora imirimo myinshi harimo gufasha abavumvu, arabisobanura.


text:
KARONGI: Imiyoborere myiza igomba guhera mu ngo – Umuyobozi w’akarere Kayumba B
Asoza ukwezi kwahariwe imiyoborere myiza, umuyobozi w’akarere ka Karongi Kayumba Bernard yasabye abanya Karongi gucika burundu ku bibazo by’amakimbirane mu ngo bikigaragara muri ako karere kuko burya ari ho imiyoborere myiza igomba guhera.
Ibi bwana Kayumba yabivugiye mu murenge wa Rubengera kuwa kabili  tariki 26-02-2013 mu isozwa ry’ukwezi kwahariwe imiyoborere myiza, aho yagaragarije abanya Karongi ko imiyoborere myiza igomba guhera mu rugo hagati y’umugabo n’umugore. Mu murenge wa Rubengera hakozwe byinshi mu kwezi kw’imiyoborere myiza, nk’uko byasobanuwe n’umunyamabanga nshingwabikorwa w’umurenge Mutuyimana Emmanuel.
Kimwe mu byakozwe ni ugushishikariza imiryango kurushaho kurangwa n’umubano mwiza (hagati y’umugabo n’umugore ndetse n’ababakomokaho). Akarere ka Karongi ni hamwe mu hantu hakunze kuvugwa amakimbirane mu ngo, ndetse hamwe na hamwe abantu bakivugana abandi.
Umuyobozi w’akarere Kayumba Bernard yabwiye abanya Karongi ko igihe hakiri amakimbirane mu ngo nta n’iterambere bashobora kugeraho. Yabivuze muri aya magambo:
Ibibazo duhoramo buri munsi ukumva abantu bapfuye bapfa amasambu, umwana akica umubyeyi amuziza isambu, umugabo akica umugore amuziza undi yacyuye, n’ibindi n’ibindi. Nagira ngo mbabwire ko urugo rurimo umwiryane rudashobora gutera imbere na mba. Hari uwakwihandagaza akaza hano imbere akavuga ati jye kubera guhora nkubita umugore mubuza amahwemo ni byo byatumye dutera imbere mu rugo?
Ubwo mayor yababazaga iki kibazo, abaturage bose basubirije rimwe bati reka reka!. Abo twaganiriye bemeza ko nta cyagerwaho igihe mu ngo hakiri ibibazo. Uwitwa Mukangango Fatuma we yanahawe amahugurwa y’imibanire myiza mu muryango witwa Tubibe Amahoro. Aragira ati: Ibyo mayor avuga ni byo kuko igihe abantu bahora mu mishiha nta kintu urugo rushobora kugeraho kandi ubuyobozi bwiza bufite aho buhuriye n’umubano mwiza mu rugo kuko iyo abantu babanye neza bajya n’inama y’uko bakorera urugo.
Ngayaberura Hassan nawe ni umuturage wo mu murenge wa Rubengera, yari yaje kumva ikiganiro cya mayor ku miyoborere myiza. Nawe aremeranya na Fatuma agira ati: Burya niyo mwaba mufite duke mu rugo ariko mukadusangira mu mahoro, twatundi duke turuta byinshi biriwe nabi.
Ibirori byo gusoza ukwezi kwahariwe imiyoborere myiza mu karere ka Karongi, habayemo n’igikorwa cyo gutanga inka umunani ku bacitse ku icumu rya jenoside batifashije, hatangwa n’ingurube 50 zatanzwe na World Vision, umufatanyabikorwa w’imena w’akarere ka Karongi.
Kayumba yashimye World Vision kubera ko ari umuterankunga n’umufatanyabikorwa w’intangarugero kuko ibanza kuganira n’ubuyobozi bakungurana inama mbere yo kugira ibikorwa runaka bageza ku bagenerwabikorwa.
Â


text:
Ubuhamya:Imana niyo yonyine ibasha guhindura amateka y’umuntu
Pasiteri Nkurunziza Fiacre abarizwa mu ‘‘Rusengero rwa Yesu Kirisitu rw’Abera b’Imana bo mu minsi ya nyuma’’. Uyu mu pasitoro yavuze ubuhamya bw’ubuzima bwe ari naho yemereje ko Imana yonyine ari yo ibasha guhindura imibereho n’amateka y’umuntu.
Ubuhamya bwa Pasiteri Nkurunziza bukubiyemo ibyo yanyuzemo mbere yo gukizwa ndetse n’ibyo abona muri iki gihe yamaze kwakira agakiza.
Nkurunziza yavuze ko yamenye ubwenge asanga se afite abagore babiri. Kubera ko se atabitagaho bituma ajya gushaka akazi k’ububoyi mu Mujyi wa Kigali, amaze kuba umusore yagize igitekerezo cyo gushaka, niko kwishyingiranya n’umukobwa wari inshuti ye muri icyo gihe.
Nkurunziza amaze gushaka yavuye mu kazi k’ububoyi atangira gukora akazi ko gucukura imisarani y’abaturage, kubaka ingo z’imiyenzi, gusiza ibibanza no kwikorera amabuye imodoka zabaga yamennye ku muhanda kandi ba nyirayo batawegereye . Ibyo byose kandi yabikoraga ataretse uburaya no kunywa ibiyobyabwenge.
Nkurunziza muri icyo gihe ntiyahiriwe n’urushako, kuko yashatse afite intego yo kubyara ariko muri icyo gihe umugore we akaba atarigeze ashyira ku mu mugongo ngw’aberwe nk’uko bigenda ku bandi babyeyi.
Nkurunziza yagize ati “Mbere yo gukizwa napfushije abana 4 bakurikirana”, umwana wa mbere akaba yarapfuye afite umwaka umwe n’igice, uwa kabiri apfa amaze iminsi 2, uwa 3 apfira ku myaka 3 naho uwa 4 apfa afite umwaka umwe gusa.
Nkurunziza yagize ati ‘‘Ibyo byago byose byatumye njye n’umugore wanjye tuba nkabasazi ku buryo njye nari nshigaje kwiruka ku gasozi”, ikibabaje kurusha ibindi n’uko muri icyo gihe batabonaga naho bicaza ababasuye, kuko babaga mu nzu bakodeshaga amafaranga ibihumbi 3000.
Nkurunziza amaze kubona ibibazo bimurembeje yahisemo kunywa ibiyobyabwenge birimo inzoga z’urwagwa n’ibigage byo mu bwoko bwa muriture, bareteta ndetse akongeraho n’amatabi y’ubwoko butandukanye. Amaze kubyiyahuza yarushijeho guta ubwenge, maze aragenda aryama mu muhanda ngo imodoka zimugonge, kuko yari arambiwe kuba ku isi.
Ntibyatinze, muri uwo muhanda hanyuze imodoka iramukubita agwa muri rigore, ku buryo abakozi b’Imana bo mu Itorero ry’Abamethodisite bahamukuye atumva bakamujyana mu rusengero rwabo ruri ku Gisozi. Icyo gihe yahamaze iminsi itatu bahamukura bamujyana kwa muganga kuko atabashaga guhumeka, bakomeje kumwitaho ku buryo bamusuriraga n’umugore we wari warishwe n’agahinda ko kudashyira ku ibere nk’abandi.
Abo bakozi b’Imana bamuvurije ahantu hatandukanye yaba mu mavuriro ya Leta ndetse n’ayigenga ariko biranga birananirana, ahubwo uko iminsi yashyiraga akarushaho kuremba ari nako ata ibiro gahoro gahoro.
Bimaze kunanirana nibwo bigiriye Inama yo kumujyana mu Bitaro bikuru bya ‘‘CHUK’’, ari naho hagaragariye indwara ye ariko nabwo byabanje kubagora, kuko bamucishije mu cyuma inshuro zirenga 5 babura indwara.
Nyuma y’amezi atatu Nkurunziza arwariye muri ‘‘CHUK’’ nibwo abaganga basanze abana na Virusi y’Agakoko gatera Sida, indwara ya Mburugu ndetse afite n’igituntu cyo mu magufa.
Kuva icyo gihe Nkurunziza yatangiye kunywa imiti igabanya ubukana ndetse n’iy’igituntu, ari nako bamuvoma amazi yari yariretse mu gihaha cy’uruhande rumwe. Ubwo hari mu mwaka wa 2005, Nkurunziza mu mwaka wa 2006 yavuye ku biro 72 agera kuri 38.
Nkurunziza yagize ati “Mbere yo gusohoka muri ‘‘CHUK’’ bampimye inshuro 4, bashaka kumenya uko abasirikare banjye bameze, batangazwa n’uko ibyo bizamini byose byagaragaza ko nta virusi mfite uretse igituntu cyari cyaranze gukira.
Nkurunziza amaze kugera mu rugo iwe yakomeje kujya ajya gufatira imiti ku bitaro bya Muhima. Ikintu cyatangaje abantu benshi n’uko igihe Nkurunziza bamusanganaga ubwandu bihutiye gupima n’umugore we, ariko bagasanga ari muzima nta kibazo afite.
Nkurunziza amaze koroherwa nibwo yatangiye gusenga maze yakira agakiza, Imana nayo iramwishimira guhera icyo gihe atangira guhabwa amasezerano atandukanye, ariko inshuro nyinshi Imana ikamubwira ko imugize umushumba w’Intama zayo. Nkurunziza yagize ati “Narabyemeraga ariko nkibaza aho bizava bikanshobera”.
Nkurunziza avuga ko yakomeje kwinjira mu mirimo y’Imana, maze mu gihe gito Itorero ry’Abamethodisite ryo ku Gisozi rimusaba kujya gukurikirana inyigisho z’abarimu, mu gihe gito aba abaye umwarimu muri ryo.
Muri icyo gihe kandi kwa muganga bari baramubujije kunywa inzoga no kwegera umugore, Nkurunziza yagize ati ‘‘Muri iyo minsi mike Imana yahise iduha urubyaro ubu mfite abana 3 umukobwa w’Imyaka itandatu n’igice n’umuhungu ufite imyaka itatu n’igice naho umuto akaba afite imyaka 2 gusa.
Nkurunziza avuga ko amaze kuba umwarimu aribwo yakomeje kumva ijwi rimubwira ngo nkugize umushumba w’intama zanjye, icyo gihe muri iyo minsi yumva telefoni y’umuntu wari muri Kanada yari yarigeze kumusengera, amubwira ngo ajye gukurikirana inyigisho z’abapasiteri mu itorero asengeramo ubu.
Izo nyigisho akaba yarazikurikiranye imyaka 3 azirangije bamushyira ku rwego rwa Pasiteri ari naho yitiwe Pasiteri Nkurunziza. Uwo mupasiteri yagize ati “Ubu ibyo Imana yambwiye jye byose narabibonye, urubyaro, ibyo kurya ntari narigeze ngira”.
Pasiteri Nkurunziza yari yaratanze ubutumwa ku bantu batandukanye ashishikariza abantu kuba mu by’Imana neza, kuko ubibayemo neza nayo iba mu bye kandi yizeza abantu ko Imana ari yo ibasha ibyananiranye, nk’uko yabivuze mu buhamya yatanze haruguru.